ДХХ "Жиҳодчилар" диний-экстремистик гуруҳи аъзоларини қўлга олди (Видео) - UzNews.uz\n3 ноябрь 2018 г.\nДХХ "Жиҳодчилар" диний-экстремистик гуруҳи аъзоларини қўлга олди (Видео)\nҚўлга олинганлар Суриядаги террорчи ташкилотлар раҳбарлари бўлган Абдусаллоҳ, Абдуллоҳ Бухорий ва Абдуллоҳ Зуфарларнинг маърузаларини ўрганган.\nДавлат хавфсизлик хизмати Бухоро вилоят бошқармаси ҳамда вилоят ИИБ томонидан ўтказилган тезкор тадбирлар жараёнида "Жиҳодчилар" диний экстремистик оқимининг Когон шаҳридаги яширин жамоати аниқланиб уларнинг фаолитига чек қўйилди.\nКогон шаҳрида яшовчи 1987 ҳамда 1990 йиллар оралиғида туғилган фуқаролар 2012 йилда "Жиҳодчилар" жамоатини тузиб ғоявий ишларни олиб боришган. Улар Суриядаги жангари гуруҳларнинг ғоявий раҳбарлари бўлган Абдуллоҳ Бухорий, Абдуллоҳ Зуфар ҳамда Абдусалоҳларнинг ғаразли мақсадларни кўзлаган маърузаларини тинглаб улар билан доимий алоқада бўлиб келган. Улар ушбу ғояларни атрофдагиларга ҳам тарғиб қилишда фаол иштирок этган.\nУлардан олинган диний экстремистик материаллар ўрганилганида жиҳод ва ҳижратга чорловчи ҳамда Ўзбекистон Республикасининг амалдаги Конституциявий тизимини ноқонуний равишда ўзгартиришни тарғиб қилувчи ғоялар мавжудлиги аниқланган.\nҲозирда ушбу ҳолат бўйича Жиноят кодексининг 159 ва 244-2 моддаларига асосан жиноят иши қўзғатилган. Таргов ҳаракатлари олиб борилаётгани маълум қилинган.


Таҳлил: "Apple ва Xiaomi жанги"да ким ғолиб бўлиши айтилди - Terabayt.Uz\nТаҳлил: "Apple ва Xiaomi жанги"да ким ғолиб бўлиши айтилди\nБир неча йиллар илгари Apple ва Xiaomi'ни таққослаш қанчалик аҳмоқона туйилмасин, Xiaomi нуфузда Apple билан ўртадаги масофани тобора қисқартирмоқда.\nКуни кеча тарқалган маълумотга кўра, Хитойнинг Xiaomi компаниясининг баҳоси 70 миллиард АҚШ долларини ташкил қилган ва энди у жаҳон биржасида ўз акцияларига эга бўлади. Бу хабар смартфон бозори тадқиқотчиларини сергак тортишга мажбур қилди.\nҚачонлардир Стив Жобсга ҳавас қилган Лэ Цзюн бошчилигидаги компаниянинг сўнгги технологик янгиликларига нисбатан жамоатчиликнинг муносабатига диққат қилсак, ҳозирданоқ унинг ишқибозлари Apple'никидан кўплигига гувоҳ бўлиш мумкин. Бунинг 3 та асосий сабаблари бор:\n1.Xiaomi янги смартфонларни тақдимотдан сўнг тезда бозорга чиқаради. Apple эса ихлосмандларини интиқ қилишни хуш кўради. Тўғри, Apple инновациялар қироли бўлган даврда ишқибозлар ҳам унинг гаджетларини кутишган. Бироқ, бугун Xiaomi каби ёш рақиблар ҳам инновациялар яратишга қодир ва бозордаги кечикиш фақатгина рақиб фойдасига бўлади.\n2. Ҳамёнбоплик -- доимо сифат доирасида. Айни пайтда компания ромдан холи ва томонлари нисбати 18:9 стандартидаги экранга ҳамда қўш сенсорли камерага эга ҳамёнбоп Redmi Note 5 смартфонини ишлаб чиқариш арафасида. Унинг нархи $150 доллар атрофида бўлади. Шунингдек, бу гаджет самарадорликда ҳам ўртача имкониятга эга бўлади. Бугунги харидорга кучли процессордан кўра, арзон ва яхши жиҳатларга эга смартфонлар керак.\n3. Турли-туманлик. Apple маҳсулотлари каталоги тобора қисқариб бормоқда: эски айфонлар бозорни тарк этмоқда, iPod ва MacBook Air туркуми ҳам ғойиб бўлмоқда, HomePod каби янги девайслар эса кулгига қолмоқда. Xiaomi эса аксинча, маҳсулотларини қаторлатиб ташламоқда. Айни пайтда, "ақлли соат" ва электрон браслет (Xiaomi Mi Band) ва повербанклар ишлаб чиқаришда у жаҳонда яққол пешқадам. Шунингдек, планшет, телевизор ва ноутбук саноатида ҳам тобора ном қозонмоқда. Тиниб-тинчимас компания электрон велосипед, экшн-камера, "ақлли оёқ кийим", "ақлли кўрпа", ҳаттоки ҳожатхона қоғози ҳам ишлаб чиқармоқда.\n"Хитойлик Apple" ўта қисқа, яъни сўнгги 2 йил ичида ўз маблағларини 30 млрд долларга кўпайтиришга эришган. Тан олиш керак, бу жуда катта муваффақият. Ва, осиёлик ишлаб чиқарувчининг сўнгги ютуқлари унинг тўғри йўлдан бораётганидан дарак беради. Экспертларнинг фикрича, компания шу суръатда давом этса, тезда IT-саноатда рақибларини ортда қолдиради.\nXiaomi'нинг ғайрати ёнида Apple аллақачон чарчаб қолган нуроний брендга айланиб қолгандек. Омад эса доимо ҳаракатда бўлганга насиб қилади. Биз эса кузатишда давом этамиз.\n#Apple #Xiaomi #энг яхши смартфон


Савол ва жавоблар » Ўзбекистон Хотин-қизлар қўмитаси\nБош саҳифа » Савол ва жавоблар\nЭрта туғруқ қандай салбий оқибатларга олиб келади?\nВояга етмаган қизлар туғруғи эрта туғруқ ҳисобланади. 18 ёшдаги аёлнинг ҳомиладор бўлиши айрим сабабларга кўра ноодатий шарт-шароитларда ривожланади. Чунки бу даврда ёш организмда мослашув механизми етилмаган бўлади. Ўзи жисмоний ва жинсий жиҳатдан яхши етилмаган организмга катта руҳий, ҳиссий ва ижтимоий юкламалар тушади, бундан ташқари эрта ҳомиладорлик аёл организмига ноадекват жисмоний юкламани ҳам юклайди. Юқоридаги зарарли омиллар аёл организми қанча ёш бўлса шунча кучли таъсир қилади, кўпгина ҳолларда аёл учун хавф хатар туғдириши мумкин. Токсикоз, камқонлик, туғиш йўллари аномалияси, бошқа патологик ҳолатлар тез-тез учраб туради.\nТуғруқ бундай ҳолатларда шак-шубҳасиз жиддий салбий оқибатлар, туғруқ йўллари юмшоқ тўқималарининг йиртилиши, ҳомила атрофидаги сувнинг вақтидан олдин кетиши, ҳомиланинг етилмасдан (чала) туғилиши, ҳомиланинг турли нуқсонлар билан туғилиши каби асоратлар билан кечади.\nЁш оналардан туғилган болаларнинг бўйи паст ва вазни кам бўлиб, ривожланиши ҳам секин кечади. Бундай болаларнинг ўтира олиши, юра бошлаши ва гапириши ҳам кеч қолади. Кўп ҳолларда бундай болаларда руҳий ривожланишнинг пасайиши ва хулқ-атвордаги салбий ўзгаришлар кузатилади.\nЭрта туғруқнинг ижтимоий муаммоси шундаки, ёш қизлар билим олиши, яхши касб танлаши ва касбий ютуқларга эришиш каби имкониятларини ўзлари чеклаб қуядилар. Ҳамма ёш йигитлар ҳам ёш ота бўлишга шошилмайдилар, шунинг учун бундай қизлар “ёлғиз она”лик тақдирини ўз зиммаларига оладилар. Ота оналар ҳам ҳар доим ёрдам беравермайдилар ва натижада болани боқиш учун на ишга жойлаша олади, на ўқий олади. Бундай сабаблар охир-оқибат болани меҳрибонлик уйига топширишга олиб келади. Ҳомиладор қиз турмушга чиққан тақдирда ҳам, бундай никоҳ эртами, кечми барибир бузилади, чунки қиз ҳам, йигит ҳам ҳомиладорликка ҳам, оилага ҳам, ҳаёт синовларига ҳам тайёр эмас!\nБарча ҳомиладор аёллар тиббий генетик текширувлардан (скрининг) ўтиши шартми ва каерда? Унинг учун ҳақ тўлаш керакми?\nБиринчи уч ойлик даврида барча ҳомиладор аёллар туман тиббий пунктларида бирламчи скринингдан ўтказилади. Иккинчи уч ойлик даврида фақат хавфли гуруҳга кирувчи ҳомиладор аёлларгина скрининг текширувидан ўтадилар. Бундай текширувлар (аёлларнинг яшаш жойлари бўйича) Республика ва вилоят скрининг марказларида врач йўлланмасига асосан бепул амалга оширилади.\nҲомиладор аёлларга поливитамин ичиш тартиби?\nҚВПда ҳомиладорликнинг 8-ҳафтасидан ҳисобга олинган барча ҳомиладор аёлларга бепул берилади.\nПенсия ва нафақаларни ишончнома орқали бошқа фуқарога берилиши мумкинми?\nЎзбекистон Республикаси Вазирлар Маҳкамасининг 2011йилl 8 декабрдаги 252-сон қарори билан тасдиқланган “Давлат пенсияларини тайинлаш ва тўлаш тартиби тўғрисида” ги Низомнинг 160-бандига мувофиқ пенсия тўлаш қонун ҳужжатларига мувофиқ расмийлаштирилган тишончнома бўйича амалга оширилиши мумкин.\nБунда ишончнома берган шахс пенсия тўлайдиган Пенсия жамғармаси бўлимига 1 йилда камида бир марта келиб, тайинланган пенсияга бўлган ўз ҳуқуқини тасдиқлаши керак. ишончли вакил пенсия тўлашга таъсир этиши мумкин бўлган, ўзига маълум барча ҳолатлар тўғрисида Пенсия жамғармаси бўлимига хабар бериши шарт.


Олимлар: Ҳавонинг исиши ҳам коронавирусга таъсир қилмаслиги мумкин - Халқ сўзи\nОлимлар: Ҳавонинг исиши ҳам коронавирусга таъсир қилмаслиги мумкин\n09:00 26 Март 2020 Дунё\nВирусолог Роберто Буриони ҳавонинг исиб кетиши натижасида пандемия пасаяди, деган тахминларга қўшилмади. Мутахассиснинг фикрига кўра, вирусга қарши курашда давлатлар томонидан қабул қилинган чеклов чоралари самарали, холос.\nУнинг таъкидлашича, илиқ кунлар келиши билан барча респиратор касалликлар ҳақиқатдан ҳам, камроқ юқади, ҳаводаги сўлак томчилари эса тезроқ буғланиб кетади. Аммо бу нарсаларнинг ҳозирги вазиятга таъсири даргумон.\nШунингдек, Бикокка Милан университети, Рим университети III ва Кьети-Пескара университети олимлари ҳам шундай хулосага келишган. Улар Ухань, Ломбардия, Венетода COVID-19 билан хасталанган одамлар миқдорини таққослаб кўришган ва уларнинг сонини бу ҳудудлардаги об-ҳаво шароитига боғлиқлигини аниқлашмаган.\nИталиялик олимлар инфекцияга қарши курашда илиқ об-ҳаво шароитининг фойда бериши ҳақидаги тахминни атипик пневмония билан таққослаш натижасида юзага келган, деб ҳисоблашмоқда. 2002 йил охирида бошланган бу вируснинг эпидемияси 2003 йил ўрталарига келиб сўниб қолган эди. Мутахассислар фикрига кўра, ўша эпидемияни ҳозиргиси билан таққослаш ўринли эмас.\nЖаҳон соғлиқни сақлаш ташкилоти маълумотига кўра, хасталанганлар сони 350 мингдан ошди. Шулардан 16 мингдан ортиғи вафот этди.


Депутат фаолиятига бир назар — Teletype\nДепутат фаолиятига бир назар\nЎзбекистон Экологик партияси “Аёллар қаноти” нинг фаолияти пандемия даврида оилаларга ёрдам бериш борасида самарали ишларни олиб бормоқда.\n“Йўл харитаси”да пандемия шароитида амалга ошириладиган тадбирлар ҳам киритилган бўлиб, барча ҳудудий партия ташкилотларининг “Аёллар қаноти” йўналиши белгилаб олинган.\nУшбу йўналишда сай ҳаракатларни амалга оширишни давом эттираётган Ўзбекистон Экологик партиясидан сайланган Олий Мажлис Қонунчилик палатаси депутати Мохира Хаджаева куни кеча шаҳримиздаги 1277-“Call-center”га ташриф буюрди.\nМақсад бугунги оғир ва синовли кунларда оиланинг бахти унинг хотиржамлиги, оила аъзоларининг саломатлиги ҳамда тинчлиги муҳимлигини ҳисобга олган ҳолда аҳолини айниқса хотин-қизларнинг хотиржамлигини ўйлаб уларга керакли тавсиялар вақтида етиб боришини кузатди ва ўзи ҳам ишга киришиб кетганини ҳис этди.\n1277-“Call-center”да ташкил этилган шарт-шароитлар билан танишди. Қисқа рақамли 1267 номери ҳамда 8 та қўшимча номерлар ажратилган бўлиб, у ерда врачлар, Миллий Гвардия, ИИБ, психологлар фаолият юртимоқда. Бир кунда 70дан ортиқ мурожаатлар тушиб, жами шу кунга қадар 624 та мурожаатлар ўрганилди.\nАёл соғлом бўлса соғлом фарзандни дунёга келтиради ҳамда соғлом шароитда тарбия ва таълим олади. Пандемия даври эса аёлларнинг саломатлигига салбий таъсир этмаслиги, фарзандлари ҳам саломат бўлишлари, руҳан тетик, жисмонан соғлом бўлишлари учун ана шундай сай-ҳаракатлар амалга оширилиб, психолог маслаҳатидан ҳам кенг фойдаланилмоқда.


Газ ва электр қуввати тақчил шароитда тезак Ўзбекистон қишлоқларида стратегик ёқилғига айланади.\nБу ҳақда Озодликка арз қилган шифокорларнинг айтишича, улар ўз ҳисобидан такси ёллаб, узоқ қишлоқлардаги гўнг захирасини аниқлашга мажбур бўлмоқда.\nШўрчи туман Давлат санитария ва эпидемиология назорат маркази шифокорларидан бири улар касбига мутлақо алоқаси бўлмаган ишни қилишга мажбурланаётгани ҳақида Озодликка ёзди:\n“Мен Сурхондарё вилоят, Шўрчи туман ДСЭНМдан ёзяпман. Бизни қишлоқлардаги гўнг захирасини аниқлашга мажбуран юборишяпти. Бу адолатданми, ахир давлат шифокорларни қаерда қанча гўнг борлигини аниқлаш учун ўқитмаганку?!”, деб ёзди шифокорлардан бири.\nОзодлик Шўрчи туман ДСЭНМида ишлайдиган бошқа бир шифокор билан боғланганида, у ва икки шериги узоқ қишлоқлардан бирида 20 тонна гўнг борлигини аниқлаб келганини айтди:\n“Э, нимасини айтасиз! Асосий ишимиз қолиб, қаерда қанча гўнг бор экан деб ахтариб юрибмиз. Бу ҳаммаси кўзбўямачиликдан бошқа нарса эмас. Масалан, биз, ўша қишлоққа бориб фермерларни топамиз ва қанча гўнги борлигини сўраймиз. У ҳам фалон тонна дейди. Албатта, биз уни тортиб кўриш имкониятимиз йўқ, ҳа шунча экан, деб ёзиб қўямиз. Кейин аҳолининг уйларига кириб сўраймиз. Бунақа аҳмоқона ишнинг кимга кераги бор, биз ҳам тушунмаймиз”, деди шифокор.\nУнинг айтишича, шифокорлар қишлоқларга ўз ёнларидан харажат қилиб, таксида бориб келишга мажбур:\n“Қишлоқлар марказдан 8-10 километр масофада жойлашган. Автобус юрмайди. Таксида бориб, таксида қайтамиз. Агар идорамизда қарийб 70 киши ишласа, 10 га яқин 2-3 кишилик гуруҳлар ташкил қилинган. Биз асосий ишимиз қолиб, гўнг ахтариб юришга мажбур бўляпмиз. Ўтган йил ҳам худди шундай бўлган эди, лекин бу ҳақда Озодлик ёзганидан сўнг дарҳол тўхтатишган ва шифокорлар асосий ишига қайтган эди. Бу йил яна бошлашди”, дейди шифокор.\nОзодлик Шўрчи туман ДСЭНМ бош шифокори Мусурмон Эшқобилов билан боғланишга бир неча бор уриниб кўрди. Лекин бош врач доим қўнғироққа жавоб бермай, ўчириб қўяверди.\nЎтган йилнинг февраль ойида Шўрчи туман ДСЭНМ бош шифокори ўринбосари бўлиб ишлаган Мусурмон Эшқобилов ходимларни гўнгни ҳисобга олишга сафарбар этилганини Озодлик билан мулоқот чоғида тан олган эди:\n“Гўнг масаласи бу республиканики, ҳукуматники. Фермерларга яқиндан ёрдам бериш, гўнг захираларини яратиш, шу бўйича ёрдам беряпмиз. Одамларимиз уйма-уй юриб санитария ҳолатини, тозалигини аниқлайди, чиқинди ва гўнгларни бу ёққа чиқариб беринглар деб, тушунтириш ишлари олиб боради", деган эди бош шифокор ўринбосари Мусурмон Эшқобилов 2017 йилнинг 1 февралида Озодликка берган интервьюсида.\nМусурмон Эшқобилов бу топшириқ туман ҳокими томонидан берилганини ҳам айтган эди.\nОзодлик Шўрчи туман ҳокимлиги билан боғланиб, бу масалага изоҳ олмоқчи бўлди. Бироқ, ҳоким ёрдамчиси ҳоким Ботир Алимов селектор йиғилишида эканлигини айтиб, бу масаладан умуман хабари йўқлигини айтди.\nЎзбекистонда шифокор ва ўқитувчиларнинг ободонлаштириш ва дала ишларига жалб қилиниши доим инсон ҳуқуқларини ҳимоя қилиш ташкилотлари томонидан танқид қилиб келинади.\nЎзбекистондан бир қанча вилоятлар ҳокимлари ўтган йил пахта мавсуми олдидан ўқитувчи ва шифкорларни теримга жалб этмаслик ҳақида ваъда ҳам берган эди.\nЛекин, терим бошланганидан сўнг, аксарият вилоятларда ўқитувчи ва шифокорлар пахта теримига чиқарилди.\n2016 йилнинг июль ойида ҳам Фарғона вилоятининг Учкўприк тумани ДСЭНМ ходимлари уйма-уй юриб аҳолидан гўнг йиғишга сафарбар этилган эди.


30 Ноябрь 15:28\nNUR-SULTAN. Kazinform – Профессор, MedSupportKZ волонтери Дана Ақилбекова вирусга қарши ниқобларни қандай танлашни айтиб берди, деб хабар беради Kazinform мухбири.\nБир ҳафта ичида COVID-19дан вафот этганлар сони рекорд даражага етди – ЖССТ Ўзбекистонда коронавирусга чалинганлар сони 78 мингдан ошди БМТ Бош котиби: Вакциналарни тенг тақсимлаш ҳар қандай давлат манфаатларига мос\n- Тиббий ва матоли ниқоб қайси бири вирусдан яхшироқ ҳимоя қилади?\n- Ниқобни танлаш инсоннинг қаерга бориши ва нима қилишига боғлиқ. Дорихоналарда сотиладиган оддий ва арзон тиббий ниқоблар нафас олиш тизими ва юз терисини ҳаводаги юқумли касалликлардан ҳимоя қилади.\nМатоли ниқобларига келсак, агар улар тўғри кийилган бўлса N95 ва оддий тиббий ниқоб каби вирусларни ўз ичига олган ҳаво томчиларини фильтрлашади. Ниқоб нафас олиш пайтида аэрозолларни тўсиб қўяди, улар матога ёки фильтрга тушиб, вирус миқдорини камайтиради. N95 респиратор асосан шифокорлар томонидан тавсия этилади.\n- Матоли ниқобини кийганда қандай материални танлаш керак?\n- Матоли ниқобларни коронавирус аломатлари бўлмаган соғлом одамлар кийишлари мумкин. Бундай ниқоблар бир неча қатламлардан иборат бўлиши керак. Терига тегадиган қатлам зич тўқилган матодан (пахта) тайёрланиши керак. Аксинча, сиртки қатлам томчилар ва намликка чидамли материалдан тайёрланиши керак. Бу полиэстер ёки пахта аралашмалари каби синтетик матолар бўлиши мумкин. Кийилган матоли ниқобларни, совун билан иссиқ сувда камида 60 даража ювиш керак. Кирли ёки нам ниқобларни кийманг ва нафас олишни қийинлаштирадиган ниқоб кийманг. Америкалик олимлар ниқоб тикиш учун турли матоларнинг самарадорлигини синовдан ўтказдилар. Матолар катта томчиларни механик равишда мато толалари билан ушлайди, кичик нано-томчилар эса электростатик тортиш орқали ушлайди.\nЗич пахта, табиий ипак, фланель ва шифон энг самарали мато ҳисобланади. Кўп қатламли ниқоблар 90% ҳаво фильтрлаш самарадорлигини кўрсатиши мумкин.\n- Ҳеч кимга сир эмаски, кўп одамлар бир ниқобни бир неча кун ёки ҳатто ҳафталар давомида кийиб олиб, ёпиқ жойларда ишлатишни оқлашади. Бу ҳақда нима деб ўйлайсиз - ниқобни алмаштириш қанчалик муҳим?\n- Вируслар мато юзасида сақланиб, унда тўпланиб қолади. Айниқса, коронавирус билан зарарланган ниқоблар юзга қайта тегиши мумкин. Кундалик фойдаланиш учун белгиланган вақт ёки тавсия этилган ниқоблар сони йўқ. Ҳаммаси нима қилишингизга боғлиқ. Аммо, агар сизнинг ниқобингиз ифлос, нам ёки шикастланган бўлса, уни янгисига алмаштиришингиз керак.\n- Ниқоб кийганингизда аксириш ёки йўталиш яхшими, бу ҳолда нима қилиш керак?\n- Ниқоб билан ёки тирсак билан ёпиб аксириш, йўталишингиз мумкин. Шу тарзда сиз бошқаларни зарарли микроблар ёки вируслар бўлиши мумкин бўлган ҳаво томчиларидан ҳимоя қиласиз. Коронавирус одамдан одамга аксириш ёки йўтал орқали ҳаво томчилари орқали юқади. Вируслар ўз-ўзидан «саёҳат қилмайди», улар ҳаводаги томчилар билан юқади. Бу аэрозоль дейилади. Жуда катта зарралар узоққа учмайди, аммо майда томчилар ҳавода узоқроқ туриши ва бошқаларга тарқалиши мумкин.


Англия премьер-лигаси-2019/2020, 17-тур\n15 декабрь, соат 21:30\n26.Дамиан Мартинес (Д)\nКевин де Брюйне (2, 40)\nРаҳим Стерлинг (15)\n90+3' Ўйин якунланди. "АРСЕНАЛ" - "МАНЧЕСТЕР СИТИ" - 0:3\n90' Вууууҳ! Стерлинг! Деярли яккама-яка вазиятга чиқиб, зарба берди. Тўп устун ёнидан ўтиб кетди\n86' "Сити" хавфли ҳужум ташкил қилди. Раҳим бу сафар тўпни қизғанмади ва Маҳрезга пас берди. Риёд ўткир бурчак остида йўллаган зарбани Лено қайтарди\n85' "Сити"да ўзгариш: Менди ўрнига Зинченко туширилди\n82' "Канонирлар" тақдирга тан бериб бўлишди шекилли, улар олдинга ташланишмаяпти\n75' Стерлинг жарима майдони ташқарисидан зарба йўллашга қарор қилди. Тўп ҳимоячиларга тегиб қайтди\n74' Обамеянг ҳужумда очилди, жарима майдони бурчагидан зарба йўллади. Ноаниқ\n73' Сократис огоҳлантирилди\n72' Эдерсон ўз жарима майдонини тарк этиб, тўпни тепиб юбора олмади. Ҳимоячи унинг хатосини тўғрилади\n70' "Сити"да ўзгариш: Гюндоган ўрнига Риёд Маҳрез туширилди\n69' "Ман. Сити" кетма-кет икки марта бурчак зарбасини амалга оширди. Лено тўпни эгаллаб олди\n68' "Шаҳарликлар" тўпни хотиржамлик билан назорат қилишмоқда\n65' Гюндоган рақиб жарима майдони ичида Стерлинг билан "девор" ўйнади, аммо Илкай тўпга ета олмади.\n62' Менди огоҳлантириш олди\n62' ВУУУУҲ! Жезус дарвозабон билан яккама-якка вазиятга чиқиб бориб зарба берди. Лено зарбани қайтарди. Қайтган тўпни Стерлинг эгаллаб, зарба йўллади. Тўп ҳимоячига тегиб қайтди\n61' Гюндоган сариқ карточка олди\n59' "Арсенал"да ўзгариш: Ўзил ўрнига Эмил Смит-Роу туширилди\n56' "Манчестер Сити"да ўзгариш: Фоден ўрнига Бернарду Силва туширилди\n53' Иккинчи бўлимнинг дебютида жамоалар фаол ҳаракат қилишмоқда. Тўп марказда кўп сақланиб турмаяпти\n48' Вууууҳ! Обамеянг дарвозани ишғол қилишига бир бахя қолди. Унинг бош билан берган зарбасига аниқлик етишмади\n45+3' Биринчи бўлим якунланди. Ҳозирча "Арсенал" - "Манчестер Сити" - 0:3. Танаффус\n42' ВУУУУУҲ! Кевин де Брюйне! Биринчи бўлимнинг ўзидаёқ хет-трикни расмийлаштириши мумкин эди! Бельгиялик футболчининг жарима майдони ташқарисидан зарба берганидан сўнг тўп дарвозабоннинг қўлига бироз тегди ҳамда устунга тегиб қайтди\n41' "Арсенал"да ўзгариш бўлди. Аввалроқ майдонни тарк этган Колашинац ўрнига Букайо Сако тушди. "Тўпчилар" учинчи голни ўтказиб юборган пайтда 10 киши бўлиб ўйнаётган эди...\n40' ГОООООООЛ! Кевин де Брюйне, 3:0! Бельгиялик футболчи жарима майдони ярим айланаси чизиғи устидан аниқ зарба бериб, дарвоза бурчагини нишонга олди. Дарвозабон зарбани қайтара олмади\n38' Сеад Колашинац жароҳат олиб, майдонни тарк этмоқда. У ўйинни давом эттира олмайдиган кўринади\n37' Ўзил ижросидаги навбатдаги жарима зарбаси самарасиз чиқди\n35' "Манчестер Сити" ярим ҳимоячиси Родриго огоҳлантириш олди\n34' "Арсенал" кўп "стандарт"ни амалга оширмоқда, аммо "Сити" ҳимоячилари ишончли ҳаракат қилишмоқда\n33' Ўйин асосан майдон марказида кечмоқда. Тўп назорат тенг, хавфли вазиятлар йўқ\n27' Гендузи "Сити" жарима майдони ичида йиқилди. Ҳакам пенальти белгилашга жазм этмади. Балки VAR вазиятни текшираётгандир\n23' Пепе чап қанотдан ерлатиб узатма берди. Ҳимоячи тўпни вазиятдан узоқлаштирди\n19' Ўзил бурчакка яқин жойда белгиланган жарима зарбасини амалга оширди. Дарвозабон мушти билан тўпни уриб юборди\n17' "Ман Сити" ярим ҳимоячиси Фернандиньо огоҳлантириш олди. У Обамеянгнинг оёғига тепди\n15' ГОООООЛ! Раҳим Стерлинг, 0:2! Кевин де Брюйне рақибнинг 3 ҳимоячиси таъқиби остида бўлаётганига қарамай чап томондан жарима майдонига кирди ва нариги томонда очиқ турган Раҳимга аниқ узатма берди. Стерлинг осонлик билан дарвозани забт этди!\n13' Ўзил майдон марказига яқин жойда белгиланган жарима зарбасини амалга оширди. Ҳимоячилар тўпни қайтаришди\n10' "Арсенал" бурчак зарбасини амалга оширди. Аммо муваффақиятсиз\n8' Мезбонлар ижросида хавфли ҳужум. Мартинелли чап қанотдан дарвоза олдига етказган узатмани посбон мушти билан уриб юборди. "Арсенал" футболчисининг зарбаси эса ноаниқ бўлди\n6' Мартинелли чап қанотдан рақиб жарима майдонига узатма берди. Рекошет ҳолатида борган тўпни Эдерсон майдонда олиб қолди\n2' ГОООООООЛ! Кевин де Брюйне эса ҳисобни очди! Жезус чап қанотдан жарима майдони кириб, орқароққа узатма берди. Де Брюйне пенальти нуқтаси атрофидан зарба бериб, дарвозани ишғол қилди! Даҳшатли старт!\n1' ВУУУУҲ! "Арсенал" ҳисобни очишига бир бахя қолди! Мартинелли олдинга ўтди, икки ҳимоячидан қочиб кетди ва жарима майдонига кириб, дарвозабон билан яккама-якка вазиятга чиқиб борганча зарба берди. Эдерсон зарбани қайтарди!\n1' Учрашув бошланди! Тўпни ўйинга "шаҳарликлар" киритиб беришди\n' Ассалому алайкум, қадрли АПЛ мухлислари. Англия чемпионатининг 17-тури доирасида "Арсенал" ўз майдонида "Манчестер Сити"ни қабул қилмоқда.


21 Май 14:33\nЎзбекистонда сентябрь ойида электромобиль сотиб олиш камайди Исроил икки Форс кўрфази давлатининг эмлаш сертификатларини тан олди Ўзбекистон Қозоғистонга 483 минг тонна мева ва сабзавотлар экспорт қилган\n«Ўзбекистондаги сув омбори тўғонининг бузилиши катта моддий зарар келтирди. Натижада, Туркистон вилояти Мақтаарал туманининг 5 та аҳоли пункти зарар кўрди. Моддий зарар кўрганлар 6210 кишини ташкил этди. Уларнинг барчасига ўз вақтида моддий ёрдам кўрсатилди. Янги мактаблар, касалхоналар ва уй-жойлар қурилди, янги муҳандислик инфратузилмалари ўтказилиб, янги йўллар ётқизилди. Фавқулодда ҳодисани бартараф этишга Ҳукумат заҳирасидан 16 миллиард тенгедан зиёд маблағ ажратилди», - деди муассаса раҳбари ҳисобот бериш учрашувида.\nВазирнинг таъкидлашича, умуман, кейинги 5 йил давомида фавқулодда ҳодисаларни бартараф этишга 44 млрд тенгедан зиёд маблағ сарф қилиниб, давлат моддий заҳирасидаги 365 та техника фойдаланишга топширилди.\n#Марказий Осиё #Жамият #ҚР Фавқулодда вазиятлар вазирлиги\n5 Хитой 3 ёшдан ошган болаларни коронавирусга қарши эмлашни бошлайди


Месси "Олтин тўп"га лойиқ эмас – Захави - Darakchi\nСПОРТ 30.11.2021, 20:24\nТеглар: Роберт Левандовски\n«Бавария» ҳужумчиси Роберт Левандовскининг агенти Пини Захави Лионель Мессининг “Олтин тўп”ни олишига ўз муносабатини билдирди.\n“Мессини “Олтин тўп” билан табриклайман, у буюк футболчи ва афсона. Аммо бу сафар Месси совринга муносиб эмас. Унга Роберт Левандовски муносиб ҳисобланади.\nУ мукофатга лойиқ эди. Юз миллионлаб мухлислар нуфузли мукофат натижаларига ишонишмасди. Левандовски ўзининг биринчи “Олтин тўп”ни олиши керак эди”, - дея Захави сўзларидан келтирмоқда bombardir.\nИталия кубоги. "Ювентус" кейинги босқичга йўлланма олди\nАПЛ. "Челси" меҳмонда "Брайтон" билан дуранг қайд этди\n"Насаф" ва "Севинч" жамоалари бирлаштирилиши мумкин\n"Бавария" ҳужумчиси Роберт Левандовски ФИФА томонидан ўтказилаётган "The Best" соврининг 2021 йилдаги соҳибига айланди. Мазкур мукофот учун Левандовскидан ташқари, "Ливерпуль" ҳужумчиси Муҳаммад Салоҳ ҳамда "Олтин тўп"...\nРоберт Левандовски 2021 йилнинг энг яхши спортчиси деб топилди\nХалқаро спорт матбуоти ассоциациясининг (AIPC) йил спортчиларини маълум қилди. Бу ҳақда ташкилот расмий сайти хабар берди. Унга кўра, "Бавария" ҳужумчиси Роберт Левандовски 2021 йилнинг энг яхши...\nЛевандовски The Guardian нашри томонидан энг яхши деб топилди\n“Бавария” ҳужумчиси Роберт Левандовски TheGuardianнашри талқинига кўра йилнинг энг яхши футболчиси деб топилди. Бу ҳақда нашр расмий сайти хабар берди. Қайд этилишича, польшалик футболчи ушбу мукофатни кетма-кет...\nЛевандовски афсонавий футболчининг рекордини янгилади\n"Бавария" ҳужумчиси Роберт Левандовски Бундеслиганинг 17-турида “Волфсбург”га қарши ўйинда ўзининг навбатдаги голини урди. Шу куни мюнхенликлар рақиби устидан 4:0 ҳисобида зафар қучди. Қайд этилишича, польшалик ҳужумчи...


Мирзо Улуғбек ҳақида янги ўзбек фильми...\nСана: 12 Марть 2017 Курилди: 1000 Изоҳ: 0\nЛола Каримова-Тиллаева ўзининг Facebook'даги саҳифасида яқин фурсатда “Мирзо Улуғбек. Осмон тоқига қўйилган нарвон” номли ҳужжатли фильм томошабинлар эътиборига ҳавола этилишини маълум қилди.\nМазкур фильм Лола Каримова-Тиллаева ҳамда унинг турмуш ўртоғининг кинопродюсер сифатидаги илк лойиҳаси саналади.\nҲолливуднинг “Титаник”, “Оловуддин”, “Геркулес” каби фильмларга мусиқа басталаган машҳур композитори Уолтер Афанасьев картина учун махсус мусиқа ёзган. Беназир хонанда Севара Назархон ижросидаги саундтрек эса фильмга ўзгача жозиба бахш этган.\nКалит сўзлар: ҳужжатли, ҳамда, ҳаёти, қадар, эътироф, этган, фойдаланилган, фильм, фаолияти, унинг, университети, улуғбек, тиллаева, расадхонаси, оксфорднинг, мусиқа, музейи оксфорднинг, музейи, мирзо улуғбек, мирзо


04.09.2018 15:05 1 1426\nМафкура адолатсизликка кўз юмса, маъсумни маъдур этса, мазлумни золимдан ҳимоя қила олмаса таназзулга маҳкумдир!\nМафкура мисоли бир тирик руҳдир. Доимий равишда маърифат билан суғориб турилсагина ўлмайди!\nИнсонни яратганнинг меҳрига лойиқ даражага олиб чиққан руҳият мисол мафкура ҳам давлатнинг даражасини белгилаб беради.\nМиллий истиқлол қўлга киритилган илк йилларда янги шакллантирилган, маърифат билан суғорилган, йиллар мобайнида такомиллаштирилган миллий истиқлол мафкураси вақт ўтган сари, яъни 2000-йилларга келиб замон талабига жавоб бермай қолди. Бунинг иккита сабаби бор эди. Биринчиси, йиллар ўтган сари мафкура маърифат билан эмас, маддоҳлик суви билан суғорила бошланган эди. Иккинчи сабаби биринчи сабабнинг мантиқий давоми ва маҳсули эди. Яъни, миллий мафкура маддоҳликка айлангани сайин заифлашиб ўз моҳияти бўлган миллий иродани шакллантиришга эмас, шахсни улуғлашгагина хизмат қила бошлади.\nАслида миллий истиқлол мафкурасининг таназзули ҳақида сўз юритиш мен учун осон иш эмас, жуда оғриқли жараён бу. Аммо модомики бугун жамият танаси учун янги бир руҳ керак экан, янги бир мафкура керак экан, биз ҳақиқатнинг юзига тик боқмоғимиз ва ўз айбларимизни, хатоларимизни яхши таниб олмоғимиз лозим. Токи, яна эски хатолар такрорланмасин. Бедилнинг бир сўзи бор, «ҳар кўзки ибрат олмаса кўрдир» дейди шоир. Бугун тарих биздан ибрат олмоқни, кўр бўлмасликни талаб этмоқда.\nЛарошфуко шундай деган эди: «Фалсафа ўтмиш ва келажак муаммолари устидан ғалаба қозонади, бугуннинг муаммолари эса фалсафанинг устидан ғалаба қозонади». Бизда айнан шундай бўлди. Вақт ўтгани сайин фалсафани бугунги кун муаммолари енгди.\nМафкурани кучайтириш мақсадида минг йиллардирки миллатнинг қадриятларини ўзида мужассам этган маънавият аввал фанга айлантирилди, шаклга солинди, ундан сўнг замонавий қуролга айлантирилди. Қуролки, ўсмоқчи бўлганларга маддоҳлик учун, ёқтирилмаганларни йўқ қилиш учун бадном қилиш қуролига айлантирилди. Қонуний айбловлар қўйилиши қийинроқ ҳолатларда осонгина маънавий айблов қўллана бошланди. Ҳур фикр ва эркин сўз кимгадир ёқмаса, фикр билдирган ёки сўз айтган шахсни осонгина миллий маънавиятимизга зид қарашга эга деган айблов билан жамиятда бадном қилиш имкони пайдо бўлди. Бу ерда нозик икки нуқтани унутманг, муҳтарам ўқувчим, биринчиси, биз сўз юритаётган, қуролга айланган сунъий маънавият билан асл маънодаги чин маънавиятнинг ҳеч бир алоқаси йўқ! Иккинчиси, мен маънавиятга қарши эмасман, билъакс инсон ҳам, жамият ҳам маънавиятсиз руҳсиз тана каби эканлигини, чин маънавиятсиз яшаб бўлмаслигини эътироф этаман.\nМиллат руҳиятини тарбия қилиш, миллатни миллий ва умуминсоний ахлоқ принциплари асосида камолга етказиш воситаси бўлган маънавият 2000-йиллардан сўнг сиёсий тарғибот машинасига айлантирилди. Ўрни келганда бу машина миллат шоирларини маънан ўлдирди, ижод эркинлигини бўғди, ўрни келганда тарихий ҳақиқатларни инкор этди, баъзи тарихий шахсларни бадном қилди.\nЭнг асосийси, фан сифатида ўқитила бошланган маънавият соатлари кўпайтирилиб, аксар ҳолларда фалсафа фанлари сиқиб чиқарила бошланди. Фалсафани «маънавият»га ем қилдик! Фалсафа ва мантиқ фанларининг маънавият фанига алмаштирилиши ёлғонни келтириб чиқарди. Бу эса жамиятда ким кўпроқ, чиройлироқ ҳамда баландроқ бонг уриб бугунги кунни мақтаса, ўшанинг ошиғи олчи бўлишига имкон яратди. Маддоҳликни трендга айлантирди. Айтилаётган мадҳлар, ўша кунга мос «ҳақиқат»лар қанчалик мантиққа тўғри келади ёки келмайди — буниси муҳим эмас! Асосийси ҳаммадан баландроқ айтиш бўлиб қолди. Баланд овоз эса ҳамиша бўш идишдан чиқиши ҳаммамизга маълум.\nБунинг табиий ва мантиқий маҳсули ўлароқ жамият моддиятни маънавиятдан устун қўя бошлади. Аммо шунда ҳам соғлом моддият қарашлари эмас, радикал моддият қарашлари шакллана борди. Натижада миллий иқтисодиёт зарар кўра бошлади. Ҳар қандай ривожланган мамлакатда мавжуд бўлган миллий иқтисодий ирода бизда пайдо бўлмади. Айнан шу сабаб шахсий иқтисодий манфаат кўриш илинжида миллий иқтисодга зарар бериб қўйишдан қўрқмай қўйди одамлар. Контрабанда йўллари орқали контрафакт маҳсулотларни олиб келиб ёки солиқдан фойдасини яшириб миллий иқтисодиётга зарар бериш орқали ватани ва фарзандлари келажагига зарар етказаётгани ҳақидаги ўй «тадбиркор»ларда шаклланмади. Гобснинг «Инсон инсонга бўри» деган фикри турмуш тамойилига айланди.\nАйнан миллий мафкуранинг ана шундай қўғирчоқ маънавият орқали тарғиботи мамлакатимизда террор уруғининг сепилишига ҳам имкон яратди. Чунки терроризмни вужудга келтирадиган омиллардан энг каттаси бўлмиш радикал қарашлар урчиши ва экстремистик кайфият пайдо бўлиши учун диний мафкуранинг таназзулга юз тутиши керак эди.\nБу қандай амалга оширилади? Жуда осон. Исталган жамиятда бир-бирини инкор этувчи диний ҳақиқатлар кўпайтирилса бас. Яъни уламоларнинг биттаси чиқиб асл ҳақиқат бу деб, бошқаси чиқиб шунинг тескарисини асл ҳақиқат деб даъво қилиши, турли ҳақиқатлар тўғрисидаги китобларни тўлдириб ташласангиз бас.\nБу билан китобнинг кўпайиши таназзулга олиб келади демоқчимасман. Ҳар бири асл ҳақиқат мана шу деган даъвода ва бир-бирини тамомила инкор этувчи «ҳақиқатлар» билан йўғрилган китобларнинг кўпайиши таназзулга сабаб бўлади. Чунки бу ҳолат жамият аъзоларини турли гуруҳларга бўлиб ташлайди. Уларда бир-бирига нисбатан экстремистик кайфият уйғотади. 27 йил давомида диний қўмитанинг аввалги раҳбарияти рухсати билан неча минглаб диний китоблар миллионлаб нусхада чоп этилганини бир ҳисоблаб кўринг. Буларнинг натижаси ўларок, Бухорий, Замахшарий, Мотирудий авлодлари бўлган миллат болалари дин номи билан террор уюштираётганлар қўлида ўйинчоқ бўлиб қолди. Янада даҳшатлиси, осойишта ватанидан минглаб километр узоқларга бориб, бошқаларнинг сохта даъвоси учун курашиб, ўлиб кетаяпти. Уларга хотини бўлгани сабабли қўшилиб кетган минглаб аёллар, ихтиёри ўзида бўлмаган болалар Сурияда террорчиларнинг бугунги қул бозорларида молдек сотилмоқда. Итдек хўрланмоқда.\nБуларнинг барчаси маддоҳлик қуролига айлантирилган «маънавият»ни вужудга келтирган миллий мафкура маҳсулидир.\nАлбатта, танқид қилиш осон. Муродим фақат танқид эмас. Бу ҳақиқатларни тан олиб, уларни тузатишимиз кераклиги ҳақида айтишдир. Хўш, бунинг учун нима қилмоқ керак?\nБиринчиси, миллий иродани шакллантириш керак. Бир хил эмас, биттагина эмас. Миллий иқтисодий иродадан бошлашимиз лозим. Миллий иқтисод миллатнинг бугуни ва эртаси эканлигини, миллат ва давлат боқий туриши учун миллий иқтисод юксалиши керак деган тушунчани боғча ва мактаблардан бошлаш даркор. «Солиқдан қочиш — миллатга хиёнат!» деган тафаккурни шакллантириш лозим янги авлодда. Миллий маҳсулотни сотиб олиш фақатгина ватанпарварлик эмас, айни дамда миллатпарварлик бурчи деган ҳақиқатни жамиятимиз аъзоларининг қалбига жо қилиш керак.\nИккинчиси, миллий якдиллик, миллий бирдамлик туйғуси зарур. Бу эса адабиёт ва санъат орқали эришиладиган вазифадир. Замон руҳига мос, айни дамда миллий характеримиз, миллий ҳақиқатларимизни эслата оладиган, буюк миллатлигимизга ишончимизни қайтадан уйғота оладиган ва бу ҳақиқатга чин дилдан ишонтира оладиган асарлар керак. Эришилган юксак натижаларни эмас, мардлик ва фидойиликни, жасорат ва ҳақиқатни мадҳ этадиган шоирлар керак. Инвестиция ва инновация деган шеърлар эмас, тафаккур ва илм, садоқат ва фидокорлик куч-қудратини қалбларга етказиб берадиган шеърлар зарур бизга. Ўлдим, куйдим, ёндим, кул бўлдимларни эмас, минг йиллик ижтимоий қадриятларимизни, юксак руҳий ахлоқни тараннум этувчи, ватан учун гулзор ичида туриб эмас, машаққат ва синовларда, оловлар ичида айтиладиган, ҳарбий жасорат ва эркакча матонат, эркаклик иродасини акс эттирадиган қўшиқлар керак. Биз бугун янгича тафаккур зарур эканлигини қайта-қайта эътироф этаяпмиз. Айнан адабиёт ва санъат миллат тафаккурини шакллантирадиган омилдир.\nУчинчиси, мактабга эркак ўқитувчиларни қайтариш керак. Йилдан йилга мулойим табиатли ёш авлод кўпайиб кетаяпти. Сал қаттиқ гапирсанг йиғлаб юборадиган ўғилларимиз эртага душман кўзига тик қараб ватан учун керак бўлса жон бериб, керак бўлса жон олиб жанг қила олишига ишониш энг камида ўзимизни алдашдан бошқа нарса эмас.\nТўртинчиси, бир-бирига чамбарчас боғлиқ икки муҳим ҳужжат зарур. Биринчиси миллий идеология концепцияси бўлса иккинчиси давлатнинг ягона диний сиёсати концепциясидир. Бугунги кунда буларнинг нечоғлик зарур ва долзарб эканлигини мутахассислар яхши тушунишади.\nБешинчиси, янги замонавий тамойиллар асосидаги, аммо миллий ва умуминсоний қадриятлар базасида шакллантириладиган бошқарув кадрларини тайёрлаш миллий концепцияси кабул қилиниши бугунги куннинг энг катта эҳтиёжидир.\nОлтинчиси, миллий мафкурада сир бўлиши керак. Миллий мафкурада давлатчиликнинг уч ярим минг йиллик сири мужассам бўлиши шарт. Худди минг йиллардан бери тасаввуфни яшатиб келаётган ўз сири бўлгани каби.\nЕттинчиси, мушоҳадада, муҳокамада, фикрлашда, қарор қилишда чин демократик тамойиллар асосида иш кўришни ўрганишимиз лозим. Танқидни қабул қилишни, танқид қилишда эса ҳақорат қилмасликни, плюрализмни хавф деб эмас, шунчаки демократик жамиятнинг ажралмас бўлаги деб қабул қилишни ўрганишимиз керак.\nБугун ўз фикрига ва бу фикрини билдиришга иштиёқи баланд қатлам эҳтиросларга берилиб баҳслашмокда. Шахсий фикрини абсолют хақиқат сифатида эътироф эттиришга интилиш лаззати, уни ҳимоя қилиш, ҳар қандай аргументдан фойдаланиб бўлса ҳам баҳсда ғолиб бўлиш истаги ўзига хос бир интим хусусият касб этмоқда. Муаммолар ечими муаммодан эмас, оппонентлардан изланмоқда. Баҳслар курашида «Инсон инсонга бўри» тамойили амал қилар экан, жамиятнинг муаммолари ҳеч қачон ҳал бўлмайди.\nСаккинзинчиси, биз ўз хатоларимиз сабабини лидерларимиздан излар эканмиз, ҳеч қачон тараққий этмаймиз. Вақт ҳамиша ўз ҳукмини ўқиб қўяди. Оқни оқ, қорани қора дейди. Таассуфки, биз вақт ҳукмидан қўрқмай қўйдик. Вақт ҳукмидан қўрқишни ўрганишимиз айни дамда ҳақни айтишдан қўрқмасликка ўрганишимизни, мазлумнинг ёнида — золимнинг қаршисида ўрин олишдан қўрқмасликни англатади.\nСўзим охирида энг муҳим уч нуқтага ойдинлик киритиб кетмоқчиман.\nБиринчиси, негадир кўпчилик «маънавиятчилар» сўнгги мақолаларимдан сўнг охирги пайтлар маънавиятга тош отилаяпти деган гап-сўзларни айтиб юришибди экан. Жаноблар, менинг мақсадим сиз ўйлагандек тош отишдан иборат эмас! Қайта ва қайта такрорлайман: бугун тарихдан сабоқ олиб, хатоларни таҳлил қилиб, янгидан иш бошлаш давр талабига айланди. Талабки, эҳтиёждир. Президентга суянч бўлиш учун, гапдагина эмас, амалда суянч бўла олиш учун, демократияга ўхшаш бир жамият қуриш учун эмас, чин демократик ҳуқуқий жамият қуриш учун чин маънавиятга бўлган эҳтиёж!\nИккинчиси энг асосийсидир. Исталган бой ва бадавлат инсон ёки жамият ўз фарзанди учун қиммат ҳамда ҳашаматли шароитлар яратгани ҳолда, яхши едириб-ичиргани ҳолда таълим-тарбия олиши учун маблағни қизғанганини кўрганмисиз? Ғирт мантиқсизлик, шундайми? Мафкура соҳаси ҳам, маънавий тарғибот соҳаси ҳам худди шундай. Кучли мафкура, юксак маънавият тарғиботи жуда катта молиявий дастак бўлсагина кўзланган натижани беради. Замон талаби шу: ҳеч қачон маънавият вакили, мафкура мутахассиси зўрға кунини кўрса, боласи эртага туфлисини йиртиб қўйса нима қиламан деб ҳадикда яшаса, юксак минбарлардан туриб юксак қадриятлар ҳақида гапиргани ҳолда, ижарада турган уйининг эгаси ижара ҳақи кечиккани учун уни таҳқирлашига чидашга мажбур бўлса, унинг ўзи жамиятни ишонтирмоқчи бўлган юксак маънавиятга ўзи ишонмайди. Аччиқ ҳақиқат шу.\nУчинчиси, муҳтарам ҳеч қайси мафкура давлат мафкураси бўлолмайди, бу конституцияда ҳам таъкидланган дея иддао этадиганлар! Мен тамомила сизнинг фикрингизга қўшиламан, ҳеч қайси мафкура давлат мафкураси бўлмаслиги шарт. Аммо жамият мафкурасиз яшай олмайди, худди инсон фикрсиз яшай олмагани каби. Мафкураки, шахснинг ҳуқуқ ва эркинликларини олий қадрият сифатида эътироф этадиган, демократияга зид бўлмаган, маънавиятга асосланадиган. Агар мафкура шахс эркинлигига дахл қиладиган бўлса бу таназзулга олиб келади. Худо асрасин бундай оқибатдан!\nP.S. Мен миллатимни бошқарилувчи эмас бошқарувчи, тарошланувчи эмас тарошловчи сифатида кўргим келади.\nЖамият 24/05, 20:07


Ламитор-Артемис – medu.uz – Дорилар ҳақида маълумотлар ўзбек тилида\nHome Йўриқномалар Ламитор-Артемис\nПрепаратнинг савдо номи: Ламитор-Артемис\nфаол модда: ламотриджин – 100 мг\nёрдамчи моддалар: маннитол, P.V.P.K, микрокристалл целлюлоза, изопропил спирти, магний стеарати, тальк, натрий крахмал гликоляти, натрий кроскармеллоза, кирон Т-314, коллоид кремний оксиди, гидроксипропилметилцеллюлоза, лактоза моногидрати, титан диоксиди, этилцеллюлоза, полиэтиленгликоль 6000, дихлорметан.\nТаърифи: думалоқ шаклли, икки ёқлама қавариқ, икки томони силлиқ, оқдан деярли оқ рангли плёнка қобиқ билан қопланган таблеткалар.\nАТХ коди: N03АX09.\nТиришишга қарши воситадир. Таъсир механизми пресинаптик мембрананинг потенциалга боғлиқ натрий каналларига таъсири билан боғлиқ. Бу медиаторларни, биринчи навбатда аминокислоталарни қўзғатувчи, бош мияда эпилептик тўлқинларни шаклланишида муҳим роль ўйновчи глутаматни синаптик ёриққа ажралиб чиқишини камайишига олиб келади.\nЛамотриджин ичга қабул қилингандан кейин меъда-ичак йўлларидан тез ва тўлиқ сўрилади. Плазмадаги Сmax га тахминан 2,5 соатдан кейин эришилади. Плазма оқсиллари билан боғланиши 55% ни ташкил қилади. Асосий метаболити N-глюкуронид ҳосил бўлиши билан жадал метаболизмга учрайди.\nКатталарда Т1/2 ўртача 29 соатни ташкил қилади. Асосан метаболити кўринишида буйрак орқали чиқарилади; фаол модданинг тахминан 8% ўзгармаган кўринишда чиқарилади.\nТ1/2 катталарга нисбатан болаларда пастроқ.\nПарциал ва тарқалган тонико-клоник тиришиш хуружларида (кўпинча тиришишга қарши бошқа воситалар билан даволашга резистент ҳолатларда) қўлланади.\nКатталар ва 12 ёшдан ошган болалар учун ичга қабул қилганда бошланғич бир марталик доза 25-50 мг, самарани бир маромда ушлаб турувчи доза суткада 100-200 мг ни ташкил қилади. Кам ҳолларда суткада 500-700 мг дозалар талаб этилиши мумкин.\n2 ёшдан 12 ёшгача бўлган болалар учун бошланғич доза суткада 0,2-2 мг/кг, самарани бир маромда ушлаб турувчи доза суткада 1-15 мг/кг ни ташкил қилади.\n2 ёшдан 12 ёшгача бўлган болалар учун минимал суткалик доза қўлланилаётган даволаш схемасига қараб 200-400 мг ни ташкил қилади.\nҚабул қилиш тез-тезлиги, қабул қилиш орасидаги интервал доза оширилганда қўлланилаётган даволаш схемаси, ўтказилаётган даволашга пациентнинг реакциясига боғлиқ.\nТери томонидан: тери тошмалари, Стивенс-Джонсон синдроми, токсик эпидермал некролиз.\nҚон яратиш тизими томонидан: нейтропения, лейкопения, анемия, тромбоцитопения, панцитопения, апластик анемия, агранулоцитоз, лимфаденопатия.\nИммун тизими томонидан: ўта юқори сезувчанлик синдроми, шу жумладан иситма, лимфаденопатия, юзни шиши, қон томонидан ва жигар функциясини бузилиши, ДВС-синдром, кўп аъзолар томонидан бузилишлар.\nРуҳият томонидан: таъсирчанлик, тажавузкорлик, тиклар, галлюцинациялар, онгни чалкашиши.\nМарказий нерв тизими томонидан: бош оғриғи, уйқучанлик, уйқусизлик, бош айланиши, тремор, атаксия, нистагм.\nСезги аъзолари томонидан: диплопия, кўришни ноаниқлиги, конъюнктивит.\nМеъда-ичак йўллари томонидан: кўнгил айниши, қусиш, диарея.\nЖигар ва ўт чиқариш йўллари томонидан: “жигар” ферментлари фаоллигини ошиши, жигар функциясини бузилиши, жигар етишмовчилиги.\nМушак ва бириктирувчи тўқима томонидан: югуриксимон синдром.\nНерв тизими томонидан: бош оғриғи, ажитация, уйқучанлик, бош айланиши.\nУмумий реакциялар: оғриқ, белда оғриқ.\nламотриджин ёки препаратнинг ҳар қандай компонентига юқори сезувчанлик;\nЭҳтиёткорлик билан: ҳомиладорлик ва лактация даври.\nТиришишга қарши воситалар – жигарда метаболизм индукторлари (шу жумладан фенитоин, карбамазепин, фенобарбитал, примидон) билан бир вақтда қўлланилганда ламотриджиннинг метаболизми тезлашади. Ламотриджин ва карбамазепин ёки фенитоинни бир вақтда қўллаганда ламотроджиннинг Т1/2 камайиши кузатилади. Ламотриджин билан даволаш бошланганидан кейин карбамазепин қабул қилаётган пациентларда бош айланиши, атаксия, диплопия, кўришни ноаниқлиги ва кўнгил айниши ҳақида хабарлар мавжуд.\nВальтроат натрий таъсири остида жигарнинг микросомал ферментларини ингибицияси оқибатида, бир вақтда қўлланилганда ламотриджиннинг метаболизми секинлашади, ламотроджиннинг Т1/2 ошади.\nБуйрак етишмовчилиги бўлган пациентларда эҳтиёткорлик билан қўлланади.\nКекса ёшдаги пациентларда ламотриджинни қўллаш мумкин эмас.\nЯққол тери аллергик реакциялари пайдо бўлганда ламотриджинни қўллашни тўхтатиш керак.\nЛамотриджинни тўсатдан бекор қилганда тутқаноқ кўринишлари кучайиши мумкин, шунинг учун дозани 2 хафта давомида камайтириб, даволашни аста-секин бекор қилиш керак.\nКарбамазепин билан бир вақтда қўлланилганда бош айланиши, диплопия, атаксия, кўришни бузилиши, кўнгил айниши кузатилиши мумкин. Бу кўринишлар одатда карбамазепиннинг дозаси камайтирилганда ўтиб кетади.\n2 ёшгача бўлган болаларда ламотриджинни қўллаш мумкин эмас.\nЛамотриджинни ҳомиладорлик ва лактация даврида қўллашнинг хавфсизлиги юзасидан клиник маълумотлар етарли эмас.\nҲомиладорликда қўллаш заруратини ҳал қилганда она учун даволашдан фойда ва ҳомила учун потенциал хавфини солиштириш керак.\nДастлабки маълумотлар ламотриджин плазмадаги концентрациясининг 40-45% ни ташкил қилувчи концентрацияларда кўкрак сутига киришини намойиш қилган. Оналари ламотриджин қабул қилган кўпгина эмизикли болаларда ножўя таъсирлар кузатилмаган.\nДаволаш даврида психомотор реакцияларнинг тезлигини пасайиши кузатилади. Буни диққатни юқори жамлаш ва психомотор реакцияларнинг тезлигини талаб этувчи фаолият турлари билан шуғулланувчи шахсларда эътиборга олиш керак.\nСимптомлари: нистагм, атаксия, онгини чалкашиши,ва кома.\nДаволаш: госпитализация ва клиник манзара ёки миллий токсикологик марказ тавсияларига мувофиқ тутиб турувчи даволашни ўтказиш тавсия этилагн.\n10 таблеткадан алюмин фольгали ёки алюмин фольга ва ПВХ плёнкали блистерда. 3, 10 блистердан қўллаш бўйича йўриқномаси билан картон қутига жойланади.


Обама Покистонни жанггариларни қўллаш оқибатидан огоҳлантирди\nОбама покистонлик ҳамкасби билан.\nИсломобод бундай амалиëтни тўхтатмаса¸ Вашингтон билан муносабат ўрната олмайди¸ деди жумладан Оқ уй раҳбари\nПокистон ҳукуматини "жирканч шахслар" билан алоқадорликда айблаган АҚШ президенти Барак Обама¸ агар жанггарилар билан ҳамкорликни тўхтатмаса¸ Исломобод Вашингтон билан узоқ йиллик муносабатларни барбод қилажагидан огоҳлантирди.\nАҚШ етакчилигидаги халқаро қўшинлар Афғонистонга уруш бошлаганининг 10 йиллиги арафасида ўтказилган матбуот анжуманида Оқ уй раҳбари Покистоннинг бу урушдаги ҳисоб-китоби тўғрисида илк бор очиқчасига тўхталди.\n- Бизнинг мақсадимиз Афғонистондан чиқиш ва ортимизда барқарор¸ мустақил¸ инсон ҳақлари ва демократияга ҳурмат кўрсатадиган ҳукумат қолдиришдир. Аммо Покистоннинг бу урушдаги мақсадлари мавҳумлигича қолмоқда. Улар бу урушдан сўнг Афғонистоннинг қай ҳолда бўлиши борасида бошқача тасаввурга эгалар. Ана шу тасаввурдан келиб чиқиб¸ покистондагилар коалиция кучлари Афғонистондан чиқиб кетганидан сўнг яна қайта ҳокимиятга келиши мумкин деб билганлари айрим жирканч шахслар билан алоқададирлар¸ деди АҚШ президенти Обама.\n"Покистон армияси ва разведка агентлиги биз учун ташвиш манбаи бўлиб келаëтган айрим шахслар билан алоқада эканига шубҳа йўқ"¸ дер экан Обама¸ бу тўғридаги хавотирларни Исломобод раҳбарларига ҳам хос суҳбатларда¸ ҳам жамоатчилик олдида етказганини таъкидлади.\nПокистоннинг Афғонистонга нисбатан ëндашуви ўзгартирилиши лозим¸ дея қўшимча қилди Обама.\n- Биз Покистонни барқарор Афғонистон улар манфаатига ҳам хизмат қилажагига ишонтиришга уриниб келмоқдамиз. Улар барқарор ва мустақил Афғонистондан қўрқмасликлари лозим. Биз Афғонистон ва Покистон ўртасидаги музокараларнинг ўтгандагига нисбатан самаралироқ бўлишига ҳаракат қилмоқдамиз¸ деди Оқ уйда ўтказилган матбуот анжуманида АҚШ раҳбари.\nПокистонни минтақадаги террорчиликка қарши курашда АҚШнинг яқин ҳамкори бўлиб келганини ҳам қайд этган Обама¸ "биз бу жабҳада Покистон ҳамкорлигисиз бугунги ютуқларга эриша олмаган бўлардик" дея қўшимча қилди.\nБундай мақтовдан сўнг яна Обама¸ Покистонни АҚШ минтақада эришмоқчи бўлган мақсадларни тушунишга чақирди.\n- Агар покистондагилар ўз ҳатти-ҳаракатларида бизнинг манфаатларимизни ҳам инобатга олиб иш кўрмас экан¸ Покистон билан стратегик муносабатларни давом эттириш биз учун ўта ноқулай бўлишига шубҳа йўқ¸ деди Оқ уй раҳбари.\nБарак Обаманинг мазкур огоҳлантируви билан айни кунда АҚШ Намояндалар палатаси қошидаги Ташқи алоқалар қўмитаси ҳамраиси Ҳовард Берман ҳам¸ Покистонни АҚШ томонидан террорчилар рўйхатига киритилган жанггари гуруҳлар билан яқин алоқада эканликда айблади.\n- АҚШ-Покистон муносабатлари ўта чигал¸ аммо муҳим муносабатлардир. Покистон раҳбарияти Ҳаққоний тармоғи каби афғон террорчилари гуруҳи билан алоқада бўлиб турар экан¸ ундан ҳам ëмони¸ бундай гуруҳларга ëрдам берар экан¸ АҚШ билан муносабат ўрната олмаслигини англаб етиши лозим. Шу боис¸ Покистон етакчилари¸ хусусан ҳарбий раҳбарлари¸ ким билан муносабат қилмоқчи эканликларини аниқ-тиниқ белгилаб олмоқлари лозим¸ деди демократ конгрессмен.\nАфғонистон¸ қолаверса АҚШ ҳукумати Афғонистон расмийларига қарши қатор суиқасд хуружларини амалга ошириб келаëтган жанггарилар¸ хусусан Шимолий Вазиристонда жойлашган Ҳаққоний тармоғининг Покистон махфий хизматлари ëрдамида фаолият юрғизаëтганини таъкидлаб келмоқда.\nХусусан¸ собиқ президент¸ жанггарилар билан тинчлик музокараларида Карзай ҳукумати бош вакили бўлган Бурҳониддин Раббонийнинг Ҳаққоний жанггарилари томонидан ўлдирилганини билдирган Кобул раҳбари¸ бу баëнотидан кўп ўтмай¸ Исломободнинг биринчи рақамли душмани - Ҳиндистонга сафар қилди.\nПокистон Афғонистон ва АҚШнинг жанггариларни қўллаб келаëтгани ҳақидаги бундай айбловларини мунтазам суратда инкор қилиб келмоқда.


ЎзА - Қудратли юрт фарзандлари\nҚудратли юрт фарзандлари\n12.01.2015 16:11 Болалар спорти\nЖаҳон ареналарида Ватанимиз шарафини муносиб ҳимоя қилаётган ёш спортчиларимизнинг ғалабалари йилдан-йилга ортиб бормоқда.\nМамлакатимизда Президентимиз Ислом Каримов раҳнамолигида буюк келажагимиз бунёдкори бўлган навқирон авлодни ҳар жиҳатдан соғлом ва баркамол этиб тарбиялашнинг муҳим омиллари – таълим, соғлиқни сақлаш, спорт соҳаларини ривожлантиришга алоҳида эътибор қаратилмоқда.\nБолалар спортини ривожлантириш борасида амалга оширилаётган ишлар баркамол авлодни тарбиялашнинг энг муҳим ва самарали омили сифатида юксак самаралар бераётгани, юртимиз спортининг келажаги, унинг халқаро майдондаги обрў-эътиборини юксалтиришнинг воситасига айланганини бугун ҳаётнинг ўзи тасдиқлаб турибди. Шаҳару қишлоқларимиз кўркига кўрк қўшиб турган муҳташам спорт иншоотлари ўғил-қизларни соғлом турмуш тарзига кенг жалб этишга хизмат қилмоқда.\nЎзбекистон Болалар спортини ривожлантириш жамғармаси маълумотларига кўра, 2014 йилда 163 объект, жумладан, 115 болалар спорти иншооти фойдаланишга топширилди. Мазкур иншоотларни спорт инвентарлари, зарур жиҳозлар, малакали мураббийлар билан таъминлаш, ўғил-қизлар ўртасида спортни оммалаштиришга доимий эътибор қаратилмоқда.\nАйниқса, жойларда турли спорт мусобақалари ташкил этилаётгани ёшларни спортга қизиқтириш, уларнинг ғалабага бўлган интилишини кучайтиришда муҳим аҳамият касб этмоқда. Жамғарма томонидан ўтган йилда қатор давлат ва жамоат ташкилотлари билан ҳамкорликда қирқдан ортиқ спорт тури бўйича мамлакат миқёсидаги кўплаб спорт мусобақалари ўтказилди. Ушбу мусобақаларга 6782 нафар ўқувчи-ёш жалб этилди. Қувонарлиси, ушбу иштирокчиларнинг 2721 нафарини қизлар ташкил этди.\nБундай эзгу саъй-ҳаракатларнинг натижаси ёш спортчиларнинг жаҳон спорт ареналарида эришаётган улкан ғалабаларида ўз ифодасини топмоқда.\n2014 йили Германия, Австрия, Италия, Россия, Таиланд, Туркия, Франция, Хитой, Болгария, Қозоғистон, Латвия, Литва, Малайзия, Беларус, Люксембург, Арманистон, АҚШ, Швейцария, Бразилия, Ҳиндистон, Недерландия, Испанияда ўтказилган 56 халқаро спорт мусобақасида ўғил-қизларимиз қатор спорт турлари бўйича 126 олтин, 105 кумуш, 160 бронза, жами 391 медални қўлга киритгани бунинг тасдиғидир. Бу 2013 йилга нисбатан 38 тага кўпдир.\nБу рақамлар оддий рақамлар эмас. Улар негизида давлатимизнинг спортга қаратаётган улкан эътибори, ажратилган маблағ, яратилган шарт-шароит, мураббийлар меҳнати, спортчиларнинг мақсад сари интилиши, руҳи, характери, шижоати ва мустаҳкам иродаси мужассам экани ҳеч кимга сир эмас.\nЧунки бир-бирига боғлиқ бу омиллар ғалабанинг муҳим асосидир. Агар болада ҳаракат, интилиш бўлсаю унга ўз вақтида рағбат кўрсатилмаса, иқтидори қўллаб-қувватланмаса бирон-бир натижага эришиш мушкул.\n– Ёш спортчиларимизнинг халқаро миқёсдаги ғалабалари салмоғи йилдан-йилга ошиб бормоқда, ўғил-қизларимиз нуфузли мусобақаларда дунёнинг ривожланган давлатларидаги тенгдошлари билан тенгма-тенг баҳслашиб, ҳеч кимдан кам эмаслигини ва ҳеч қачон кам бўлмаслигини исботламоқда, – дейди Ўзбекистон Болалар спортини ривожлантириш жамғармаси ижрочи директорининг ўринбосари Акмал Бобонов. – Бунинг замирида Президентимиз Ислом Каримов раҳнамолигида спортни, жумладан, болалар спортини ривожлантиришга қаратилаётган юксак эътибор ва ғамхўрлик мужассамдир.\nБугун ёшларимизнинг таълим-тарбия олиши, касб-ҳунар эгаллаши, жисмоний тарбия ва спорт билан шуғулланиши, саломатлигини мустаҳкамлаши, ўз иқтидор ва салоҳиятини юзага чиқариши учун яратилган кенг имкониятлар пировардида ўғил-қизларимизнинг эришаётган натижалари халқаро миқёсда кенг эътироф этилмоқда, дунё ҳавасини уйғотмоқда.\nМасалан, 2014 йилда Хитойнинг Нанкин шаҳрида ўтган ўсмирлар ўртасидаги II Олимпия ўйинларида 28 нафар ёш спортчимиз Ватанимиз шарафини муносиб ҳимоя қилиб, 4 олтин, 3 кумуш ва 3 бронза медални қўлга киритгани юртимиз спорти тарихида унутилмас воқеалардан бири бўлди. Грециянинг Кавала шаҳрида мактаб ўқувчилари ўртасида ўтказилган рапид ва блиц шахмат бўйича жаҳон чемпионатида ака-ука Исломбек ва Жавоҳир Синдоровларнинг манаман деган тенгдошларидан устун келиб, иккитадан олтин медалга сазовор бўлгани халқимизни чексиз қувонтирди.\nЭътиборлиси, бугун юртимиз фахрига айланиб улгурган ёш спортчиларимиз мамлакатимизнинг турли шаҳару қишлоқларида вояга етган. Масалан, ўсмирлар Олимпиадаси ғолиблари – бокс бўйича Осиё ва жаҳон чемпиони Бектемир Мелиқўзиев Фарғонада, юнон-рум кураши бўйича Осиё чемпиони Илҳом Баҳромов Самарқандда, дзюдочи Суҳроб Турсунов Сурхондарёда, ўқ отиш устаси Владимир Свечников Тошкентда камолга етган.\nБу спорт юртимизнинг барча ҳудудида бирдек ривожланаётганидан, турли ҳудудларда замонавий спорт иншоотлари барпо этилиб, пойтахтникидан кам бўлмаган шароитга эга эканидан, истеъдод соҳиби борки, ҳар томонлама қўллаб-қувватланаётганидан далолат беради.\n– Нуфузли мусобақаларда доимо халқимизнинг, Президентимизнинг ишончини, қўллаб-қувватлашини ҳис этиб турамиз, – дейди II ўсмирлар Олимпиадаси ғолиби И.Баҳромов. – Бу бизга катта куч-ғайрат бағишлайди. Мамлакатимизда ёшларга қаратилаётган юксак эътиборга жавобан келажакда жаҳон ареналарида Ватанимиз обрў-эътиборини юксалтиришга ҳаракат қиламиз.\nҲа, бугун мамлакатимизда яратилган кенг имкониятлардан унумли фойдаланган ҳолда ўз олдига қўйган мақсадларни рўёбга чиқариш, жаҳон узра Ўзбекистондек қудратли юртнинг муносиб фарзандлари эканини исботлашга аҳд қилган, ҳар томонлама етук авлод вакиллари вояга етмоқда. Улар эришаётган ютуқлар барчамизга фахр-ифтихор бағишлайди.


«Бейнов – Оқжигит – Ўзбекистон чегараси» трассасидан ўтаётган Ўзбекистоннинг юк машиналари, 17 июль. (Қозоғистон бош вазири матбуот хизмати)\nНУР-СУЛТОН – Ўзбекистон ва Қозоғистонни боғловчи магистрал йўли икки мамлакатни бир-бирига янада яқинлаштирди.\nҚозоғистон ва Ўзбекистон бош вазирлари – Аскар Мамин ва Абдулла Арипов 17 июль куни Қозоғистоннинг Манғистов вилоятида бўлиб ўтган маросимда «Бейнов-Оқжигит-Ўзбекистон чегараси» автомобиль йўлини очиб бердилар.\nМамин янги йўлнинг «Ўрта Осиё транспорт инфратузилмасини ривожлантириш, савдо ҳажми ва транзит салоҳиятини оширишдаги» аҳамиятини алоҳида таъкидлаб ўтди.\nҚозоғистон президенти Қосим-Жўмарт Тўқаев (ўнгда) ва Ўзбекистон президенти Шавкат Мирзиёев қўл сиқишмоқдалар, Тошкент, 15 апрель. (Қозоғистон президентининг матбуот хизмати)\nМаминнинг сўзларига кўра, йўлнинг очилиши Қозоғистоннинг собиқ президенти Нурсултон Назарбоев ва Ўзбекистон президенти Шавкат Мирзиёев томонидан ўрнатилган «стратегик шерикликнинг жадал ривожидан» дарак беради.\nАпрель ойида Қозоғистон президенти Қосим-Жўмарт Тўқаевнинг Ўзбекистонга қилган ташрифи «икки томонлама ҳамкорлик ривожи учун яна бир туртки бўлди», деди Мамин.\n«Янги автомагистраль келажакда Қозоғистон ва Ўзбекистон ўртасидаги савдо-иқтисодий алоқаларнинг жадаллашувида катта аҳамият касб этади», деди Арипов.\nМаҳаллий аҳолига кўра, янги автомагистраль ўтган йўл авваллари автомобиль ҳайдовчилари учун қийинчилик туғдирган.\n«Қайта қурилган 85 километр узунликдаги янги автомобиль йўли биз учун ҳақиқий туҳфа бўлди, айниқса, бу ердан оғир юкли автомашиналарда тез-тез қатнайдиганлар учун», дейди 28 ёшли чимкентлик юк машина ҳайдовчиси Бейбит Асенов.\nУнинг айтишича, трассадаги юк машиналари сонининг «ой сайин ўсиб бораётганидан» ҳам Қозоғистон ва Ўзбекистон ўртасидаги юк ташувлари ҳажми ошганини билиш мумкин.\n«Бу йўл Тошкентдан Самарқанд ва Бухорога, у ердан Каспийбўйи ва ЕИ мамлакатларига чиқиш имконини берувчи Атираугача бўлган асосий йўналишнинг бир қисмидир», деди у. «Унинг қурилишига бир ярим йил вақт кетди».\n«Айтиш мумкинки, бу йўлнинг барпо этилиши – мамлакатларимиз ўртасидаги савдони янада яхшилаш йўлида қўйилган навбатдаги қадамдир», деди Асенов.\nЯнада мустаҳкам алоқалар\nМагистраль очилишидан аввалроқ, июнь ойида қозоқ ва ўзбек расмийлари Туркистон, Қозоғистон ва Тошкент ўртасида қатновчи тезюрар темирйул қурилишига оид келишувни имзолаган эдилар.\nМеморандум Тошкентда икки томонлама ҳамкорлик бўйича Ўзбекистон-Қозоғистон ҳукуматлараро комиссиянинг 18-йиғилишида расман имзоланган.\nШунингдек, июнь ойи охиридан Қозоғистон узоқ йиллардан бери илк марта Ўзбекистонга электр энергияси етказиб беришни бошлаган. Бу ҳақда Қозоғистон энергетика вазирлиги 17 июль куни маълум қилган.\nВазирлик хабарига кўра, Қозоғистон 2019 йилда Ўзбекистонга 1 миллиард кВт/соатдан ортиқ электр энергияси экспорт қилади.\n2018 йилда 3 миллиард долларни ташкил этган Қозоғистон ва Ўзбекистон ўртасидаги савдо ҳажми ҳам сўнгги йилларда ўсган - Қозоғистон ҳукуматига кўра, бу тенденция жорий йилда ҳам давом этди.\nУ ерда Қўнғиротгача йўл йўқ, Қозоғистон чегарасидаги постгача. Кимга эртак тўқияпсизлар? Қозоғистон йўлнинг ўз ҳудудидаги қисмини тўлиқ битирган, Ўзбекистон эса йўқ.


Коронавирус: Ўзбекистон, яқин хориж ва жаҳондаги вазият, 1 август (инфографика)\n01.08.2020 00:58 0 2179\nБугун 1 август — мамлакатимизда коронавирус инфекцияси аниқланганининг 139-куни.\nЎзбекистон Республикаси Соғлиқни сақлаш вазирлиги матбуот хизмати берган маълумотга кўра, 31 июль куни мамлакатимизда коронавирус инфекцияси қайд этилиши ҳолатлари жами 24 009 тага етди: соғайганлар — 14 464, вафот этганлар — 141, даволанаётганлар — 9 404 нафар.\n31 июль санасида Ўзбекистонда:\nкоронавирус қайд этилган — 738;\nсоғайганлар — 784;\nвафот этганлар — 5.\nИюль ойида Ўзбекистонда:\nкоронавирус қайд этилган — 15 506 (жами ҳолатларнинг 64 фоизи);\nсоғайганлар — 8 782 (жами соғайганларнинг 61 фоизи);\nвафот этганлар — 115 (жами вафот этганларнинг 81 фоизи).\n«Worldometer» маълумотларига кўра (01.08.2020, 00:30), жаҳонда коронавирусга чалинганлар сони 17 636 370 нафарга етди: соғайганлар — 11 029 540 нафар, вафот этганлар — 679 760, даволанаётганлар — 5 927 070 нафар.


Россия ширкати Ўзбекистонда ГЭС бўйича 4та лойиҳани бошлайди. Қиймат - 138 млн евро\n08:48 / 08.02.2020\n2020 йилда Россиянинг “Силовие машини” ширкати Ўзбекистонда 4та шартнома асосида 275 МВт қувватга эга бўлган ГЭСларнинг қурилиши ҳамда модернизацияси ишларини бошлайди. Ишлар қиймати - 138,4 млн евро\n“Ўзбекгидроэнерго” АЖда бошқарув раиси Абдуғани Сангинов бошчилигидаги ишчи гуруҳ ҳамда “Силовие машини” ОАЖ бош директори Тимур Липатов бошчилигидаги компания вакиллари билан келгуси ҳамкорлик доирасидаги музокаралар ўтказилди.\n2020 йилда ўзаро ҳамкорлик доирасида 28,3 млн. АҚШ доллари миқдоридаги маблағ ўзлаштирилади. Ушбу маблағ замонавий технология ускуналари ҳамда қурилиш-монтаж ишларига сарфланиши кўзда тутилмоқда.


Бишкекда арзонлаштирилган кўмир сотиладиган қўшимча пунктлар очилади\nБишкекда бир тоннаси 3000 сом (тахминан 35 доллар) бўлган қўшимча кўмир сотиш пунктлари очилади. Бу ҳақда “Қирғизкўмур” давлат корхонаси хабар берди.\nБундай қарор 16 ноябрдан иш бошлаган биринчи савдо шохобчасидаги улкан навбатлар фонида қабул қилинган.\nҲозирги вақтда Мурманская кўчаси, 1б/1 манзилида арзон нархда кўмир сотиш пункти ишламоқда. Қайд этилишича, савдога лимит жорий қилинган — бир оила икки тоннадан ортиқ ёқилғи сотиб олмайди. Чеклов яқин кунларда олиб ташланиши мумкин. Шунингдек, компания Бишкекка ҳозирда ҳар бири 25-30 тонна кўмир бўлган 16 та машина жўнатилаётганини маълум қилди.\n«Аҳолининг қаттиқ ёқилғига бўлган талаби юқорилигини инобатга олиб, қўшимча кўмир базаларини очиш масаласи кўриб чиқилмоқда, шундан сўнг фуқаролар узоқ навбатларсиз кўмир сотиб олишлари мумкин. Биз сизга кўмир базаларининг жойлашуви ҳақида қўшимча маълумот берамиз», — дейилади “Қирғизкўмур” давлат корхонаси хабарида.\n15 ноябрь куни президент Садир Жапаров 2-ИEС яқинидаги турар-жой массивида аҳоли билан учрашувда Қора-Кече конидан кўмир 3 минг сомдан сотила бошлашини маълум қилди.\nҚирғизистонда совуқ ҳаво бошланиши билан кўмир бозори савдо юрди. Миллий статистика қўмитасининг маълум қилишича, ўтган йилнинг октябрь ойига нисбатан кўмир 19,7 фоизга қимматлашган. Президент Садир Жапаровнинг айтишича, “Қирғизкўмур” корхонасидаги саботаж туфайли кўмир қазиб олиш жорий йилнинг охирида бошланган.\n12 октябрь куни Қирғизистон Республикаси Вазирлар Маҳкамаси кўмир нархини 90 кунга давлат томонидан тартибга солишни жорий қилди. Бироқ, шунга қарамай, Қирғизистон Республикаси Миллий статистика қўмитаси ҳафталик кўмир нархининг ошиши ҳақида хабар беради. 4 ноябрь ҳолатига кўра, Қирғизистон Республикасида бир тонна кўмирнинг ўртача нархи 5300 сомни ташкил этган бўлса, республиканинг айрим вилоятларида бир тонна ёқилғи 9 минг сомдан ортиқ сотилмоқда.


Аҳрор Раҳмон: “Мақомда янгилик қилиш ҳавас билан амалга ошадиган иш эмас” – "Тасвир" нашриёт уйи\nАҳрор Раҳмон: “Мақомда янгилик қилиш ҳавас билан амалга ошадиган иш эмас”\n“Ўтган давр мобайнида ўзбек “Шашмақом”и нота матнларининг нашр этилиши ва уларга мувофиқ равишда мақом куй-қўшиқларининг магнит ленталарга ёзиб олиниши улкан илмий-маданий аҳамиятга эга воқеа бўлди. Айниқса, Президентимиз Шавкат Мирзиёвнинг “Ўзбек миллий мақом санъатини янада ривожлантириш чора-тадбирлари тўғрисида”ги қарори эълон қилингани биз — санъаткорларни ниҳоятда тўлқинлантириб юборди”, — дейди суҳбатимиз аввалида хонанда Ахрор Раҳмонов.\nХонанда билан бўлган мулоқотимиз самимий мулоҳазалар билан бирга, танқидий ёндашувларга ҳам бой бўлди.\n— Қўшиқларингиздан мумтоз санъатимизга муҳаббатингиз қанчалар кучли эканлигини сезиш қийин эмас. Бунда, албатта, оилангиздаги муҳитнинг ҳам таъсири бордир?\n— Дарҳақиқат, ота-онамиз санъатсевар инсонлар бўлишган. Уйимизда ҳамиша Комилжон Отаниёзов, Маъмуржон Узоқов, Жўрахон Султоновларнинг қўшиқлари янграб турарди. Дадам ёшликда санъаткор бўлиш истагини билдирганида, акаси бу йўлдан қайтарган экан. Юракларида шу орзу қолиб кетгани учунми, акамга ҳам, менга ҳам 7-8 ёшимиздаёқ миллий чолғуларимизни олиб берганлар. “Алифбе”ни ўрганиб бўлганимдан сўнг дадам мени акамнинг устози Рихсивой ака Зокировнинг олдига олиб бордилар. Шу қадар кичкина бўлганимдан рубоб торларига қўлларим етмасди ўшанда. Устозимиз ҳозирги кунда 80 ёшга яқинлашиб қолдилар. Акам иккаламиз у кишининг олдига тез-тез бориб, дуоларини олиб турамиз. Мактабда ўқиган чоғимизда эса устозимиз Сафо Очилов ҳам овоз имконияти ва куйлаш чоғида нафасни тўғри бошқариш борасида сабоқ берган.\n— Баъзи санъаткорлар “Мақомларимизнинг негизини қолдирган ҳолда замонавий мусиқа ёрдамида қайта куйлаш лозим, шундагина ёшларимизда ҳам қизиқиш пайдо бўлади”, дейишади. Бунга қандай қарайсиз?\n— Мақомларимизни тинглаган чоғимда, чексиз бир руҳий қувватни ҳис қиламан. Ўзбекистонда мақомот тизими “Шашмақом”, “Хоразм мақомлари”, “Фарғона-Тошкент мақомлари”, мақом чолғу ва мақом ашула йўллари, бастакорлар томонидан яратилган мақом асарларини камраб олиб, ҳар бири ўзига хос мавқеи ва ижрочилик услублари билан ажралиб туради. Уларни ижро этишга шайланган ижодкорнинг билими ниҳоятда мустаҳкам ва руҳияти кучли бўлиши керак. Бу борада янгилик қилиш эса шунчаки ҳавас билан амалга ошадиган иш эмас. Ахир мазкур ўлмас меросимизни яратиш учун не-не устоз санъаткорларимиз ўз умрини, бор муҳаббатини ва иштиёқини бахшида қилган.\n“Тошкентдаги кўзи ожизлар махсус интернатини битиргач, акам иккаламиз маданият оқартув билим юртига борганмиз. Билим юртида Ҳайдар Ғаффоровдан, шунингдек, ғижжак бўйича Тоҳир Ёқубжоновдан ҳам таҳсил олганман. Ўқишни тамомлагач, Чилонзордаги кўзи ожизлар маданият саройига ишга келдим. Маданият саройи олдидаги кўзи ожизлар корхонасида “Дил куйласин” деб номланган ансамбль тузилган экан. Унинг раҳбари Толиб Тўраев билан ҳам самарали ижодий ҳамкорлик олиб бордик”.\n— Биринчи ёзган қўшиғингиз ҳақида айтиб ўтсангиз…\n— Устоз Орифхон Ҳотамовга “Ижодкор қачон ўзи қўшиқ ёзишни бошлаши керак?” деб савол беришганида, “Қачонки, устоз санъаткорларнинг 500та асарини ўрганиб, ўзини руҳан тайёрлаганидагина ижодкорнинг асл қирралари очила бошлайди”, деб жавоб берган эканлар. Мен ҳам энди-энди қўшиқ басталай бошладим. Энг севимли машғулотим — мақомларимизни тинглаш. Ҳар сафар ушбу бебаҳо меросимизни тинглаганимда, янги бир дунёни кашф этаман.\n— Янги мусиқий альбомингизни тинглаб, Машраб ғазалларининг шайдоси эканлигингизга амин бўлдик. Бу альбомни тайёрлаш жараёни қандай бўлди?\n— Биласизми, кўп ижодкорлар ёши улғайгач, мақомларимиз ва мумтоз қўшиқларимизга қизиқиши кучайиб боради. Мен эса болалигимдан мумтоз адабиётимиз ва қўшиқчилигимизга катта эътибор берардим. Айниқса, Алишер Навоий, Бобур Мирзо ва Машраб ғазалларини ҳар куни бир марта онамга ўқиттириб, мароқ билан эшитардим. Ҳозирги кунда бу ғазалларни менга турмуш ўртоғим Гўзалхон ўқиб бермоқда.\nЯнги альбомга келсак, Президентимизнинг юртимиз ижодкорлари билан бўлиб ўтган учрашувда миллий санъатимиз, адабиётимиз ҳақида куюнчаклик билан айтган сўзлари мени илҳомлантириб юборди. Қанийди, шоир ёки ёзувчи бўлсам-да, катта асарлар ёзиб уларнинг сўзларига жавоб қайтарсам, дедим. Ва ниҳоят йўлини топдим: Анвар қори Турсунов билан маслаҳатлашиб насиҳатомуз альбом тайёрламоқчи бўлдик. Машраб ғазалларига басталаган қўшиқларим орасига қорининг маърузаларни қўйиб, “То падар рози эмас” деб номланган альбом тайёрладик. Бу альбом тақдим этиладиган кунларда Республика Кўзи ожизлар жамияти ташкил этилганига 85 йил, “Бир сафда” журнали ташкил этилганига эса 60 йил тўлган эди. Мазкур альбомда ҳазрати Ҳувайдо ғазалларига басталанган қўшиқлар ҳам бор. Ота-онани ҳурмат қилиш, қариндош-уруғларга бўлган меҳру оқибатни тараннум этган бу қўшиқлар мухлисларни эътиборсиз қолдирмайди, деган умиддаман. Айни пайтда шоир Соҳиб Камол билан ижодий ҳамкорликда янги қўшиқлар устида ишлаяпмиз.\n— Ҳар бир даврнинг ўз қўшиқлари бўлади. Шундай эмасми?\n— Тўғри, бироқ асл қўшиқлар ҳар қандай замон талабига жавоб беради. Мен шу кунларда эски қўшиқларни мухлисларга қайтадан тақдим этмоқчиман. Масалан, Ромазон Холовнинг “Муҳайё, Сурайё, Раъно, Муқаддас, кўзимни куйдириб кийибсиз атлас” сўзлари билан бошланувчи қўшиғини куйладим. Ҳозир ҳам бундай қўшиқларнинг охори тўкилмаган.\n— Қандай лаҳзаларда китобнинг мўъжиза эканлигига тан берасиз?\n— Биринчи гуруҳ ногирони бўлганим учун болалигимдан китобларни менга онам ўқиб берардилар. Шу ўринда таъкидлаб ўтмоқчиман, “Тасвир” газетасини ҳам кўп бора ўқиб берганлар. Бу газета мухбирига мулозамат эмас, балки айни ҳақиқат (самимий кулиб). Мана бугунги кунда турмуш ўртоғим Гўзалхон онамнинг ўрнини эгаллаган. Айнан китобсеварлиги учун унга уйланганман. Яқинда Гўзалхон Чустийнинг ғазалларини ўқиб бераётганида, бир шеърни ўқишлари билан юрагим жизиллаб, ўз-ўзидан шууримга мусиқа тўлқинлари оқиб кира бошлади:\nҚадрингга етгай қадрдон қўшнилар,\nБўлғуси дардингга дармон қўшнилар.\nМушкулингни қилғай осон қўшнилар,\nИкки ёнингда қанот, ён қўшнилар,\nБунга кирмас баъзи нодон қўшнилар.\nАхир бундай мисралар хазина-ку?!.. Шуни ўйлаб, қўшиқни ёзиш учун дарҳол кўзи ожизлар жамияти қошида ташкил этилган жонажон студиямизга йўл олдим.\n— Айтишларича, бу студиянинг қурилишига сиз сабабчи бўлган экансиз?..\n— 2015 йилда Олий мажлис қошидаги ННТларни қўллаб-қувватлаш жамғармаси қошида грант эълон қилинганида лойиҳада қатнашдим. Кўзи ожизлар жамиятига студия кераклигини илтимос қилгандим, жамғарма бизга 15 миллион ажратиб берди. Шу асосда жуда чиройли студия ташкил қилинган. Яхши шеър топган ижодкор борки, студиямизга югуриб келаверади.\nЧустий домланинг “Қўшнилар” деб номланган шеърини кўтариб, мен ҳам ҳаяжон билан у ерга бордим. Ижодкорлар биргаликда мулоҳаза юритдик. Чустийнинг мисраларини ўқисангиз, худди биз билан яшаётгандек туюлади. Шу боис мароқ билан янги қўшиқ ёздик.\nЖамиятимизда Оролмирзо Сафаров ҳамда Ўзбекистон халқ артисти Ўлмас ака Расуловлар каби инсонлар борки, улар билан фахрланаман. Яна бир имкониятимиз ҳақида айтиб ўтмоқчиман. Студиямизда гапирувчи китоб ташкил қилганмиз. Асарларни таниқли сухандонларга ўқитиб, альбомлар тайёрлаймиз. Ўзим Ўткир Ҳошимов ва Тоҳир Малик асарларини тинглашни ёқтираман.\n“Ижодкор инсон умрининг сўнгги дақиқасигача изланади. Билим бу уммондир. Ҳозиргача устозларимизнинг 100 йиллик грампластикалари бор патефонларни эшитаман. Орифхон Ҳотамов, Фаттоҳхон Мамадалиев, Расулқори Мамадалиевларни қайта-қайта тинглаб чарчамайман. Бу улуғ устозлар этагини тутган Эркин Рўзиматов ва Ўктам Аҳмедовларни жуда ҳурмат қиламан”.\n— Фарзандларингиз ҳам сизга китоб ўқиб беришадими?\n— Учта фарзандим бор. Қизим Мафтуна Тошкент ислом университетида таҳсил оляпти. Мадина эса ўтган йили турмушга чиқди. Ўғлим Аброр санъат йўлидан кетди. Ёнимда юриб доира чалади. Уларнинг барчаси китоб ўқишни яхши кўришади. Ўзим илтимос қилган китоблардан ташқари ўзлари ҳам янги китоблар олиб келиб ўқиб беришади.\nКитоб мутолааси инсонларни мулоҳаза юритишга, ҳаётни севишга ўргатади. Шунинг учун ҳам фарзандларимизга кўпроқ китоб совға қилишимиз, китобхонликда ўзимиз уларга ўрнак бўлишимиз керак.\n— Бугунги кунда давлатимиз томонидан ижодкор аҳлига кўрсатилаётган эътиборни ўзингизда қай даражада ҳис этяпсиз?\n— Мен бу эътибордан қувончимни таърифлаб бера олмайман. Айниқса, жисмонан имконияти чекланган инсонларга арзон ва имтиёзли уйлар ажратилганида, кўзларимга ёш келди. Ижодимизга бўлган эътибор ҳам кучайди. Телеканаллар, радиоканалларга илгари бунчалик кўп таклиф қилишмас эди. Бу эътибор ва рағбатларга яраша янада самарали ижод қилиш учун тинимсиз изланишимиз керак.\nОчиғини айтсам, 2017 йил кўплаб юртдошларимиз учун жуда омадли келди. Ким билан гаплашсам, “Неча йиллардан бери орзу қилган ишларим шу йилда амалга ошди”, дейди. Ахир Президентимиз бежиз ушбу йилни “Халқ билан мулоқот ва инсон манфаатлари йили” деб эълон қилмаганлар. Бир йилнинг ўзида шунча ўзгаришлар ва оламшумул янгиликлар рўй берди. Илоҳим, Ўзбекистонимизга асло кўз тегмасин! Истеъдодли ва билимли фарзандлари туфайли ўзбек халқининг боши ҳамиша баланд бўлсин!


O‘zLiDeP ҳудудий Кенгаши Қашқадарёда бепул тиббий ёрдам ташкил этди | O'zLiDeP\nO‘zLiDeP ҳудудий Кенгаши Қашқадарёда бепул тиббий ёрдам ташкил этди\nO‘zLiDeP Қашқадарё вилоят Кенгаши “Аёллар қаноти” фаоллари ва депутатлар томонидан воҳанинг чекка ҳудудларида истиқомат қилаётган хотин-қизлар билан мулоқотлар ташкил этиляпти. Мулоқотлар давомида аёлларни қийнаб келаётган муаммолар аниқланиб, бартараф этиш борасида зарур ҳуқуқий, психологик ва тиббий ёрдамлар кўрсатиш борасида қатор ибратли ишлар қилинмоқда.\nO‘zLiDeP Қашқадарё вилоят ва Қарши туман Кенгаши фаоллари ташаббуси билан “Соғлом оила – мустаҳкам оила” шиори остида тумандаги кўп тармоқли шифохонада бепул тиббий кўрик ташкил этилди. Тадбир давомида малакали тиббиёт ходимлари 200 га яқин кексалар, ёш болалар ва хотин-қизларнинг саломатлигини назоратдан ўтказишди. Аниқланган касалликлар бўйича шифохоналарда даволаниш учун йўлланмалар берилди.\n– O‘zLiDeP томонидан бепул тиббий кўрик ташкил этилганлигидан хурсанд бўлдим, – дейди “Бодомзор” маҳалласида яшовчи Озода Қурбонова. – Тиббий кўрикка фарзандимни ҳам олиб келдим. Мутахассислар иккаламизни ҳам тиббий муолажа олишимиз кераклигини айтиб, шифохонага йўлланма беришди. Беғараз ғамхўрлик учун партия раҳбариятидан миннатдормиз.\nАёлларнинг сиёсий фаоллиги, жамиятдаги ўрни ва мавқеини ошириш бўлими мудири Гулбаҳор Тўраеванинг айтишича, бундай тиббий кўриклар воҳанинг барча туманларида ташкил этилади.


Америкалик ҳарбий денгиз пиёда аскарлари Ироқнинг Фаллужа шаҳридаги позицияларини тарк этдилар.\nКелишувга биноан, шаҳарга генерал Салоҳ қўмондонлигидаги “Фаллужа ҳимояси армияси” кирди. Аҳоли Салоҳни олқишлар билан кутиб олди.\nҲасан исмли ироқлик шундай деди:\n“Агар Фаллужага Ироқ қўшинлари кирса ва улар америкаликлар эмас, балки Ироқ аскарлари бўлса—биз бунга розимиз.”\nГенералнинг ўзи Ройтер ахборот агентлигига берган интервюсида, унинг қўшинлари маҳаллий полиция ходимлари билан биргаликда шаҳарда тартиб ўрнатишига ишончи комил эканлигини билдирди.


Финпол авиачипта нархларининг асоссиз оширилганлиги юзасидан текширув бошлади - 0\nМолия полицияси авиачипта нархларининг асоссиз оширилганлиги юзасидан текширув бошлади. Бу ҳақда агентлик матбуот хизмати хабар бермоқда.\nТекширув доирасида Финпол ходимлари пойтахтдаги кассалардан бирида расмий текширув ўтказиш учун Бишкек-Москва йўналиши бўйича 67 800 сомга чипта сотиб олишган. Натижада, туроператор томонидан чипта нархи сунъий равишда оширилганлиги аниқланди. Таъкидланишича, улар чипталарга талаб катта бўлганидан фойдаланиб, авиачипталар нархини ноқонуний равишда қимматлатган.\nУшбу факт Жиноятлар ва ҳуқуқбузарликларнинг ягона реестрида рўйхатдан ўтказилиб, судгача бўлган процесслар очилган. Таъкидланишича, айни пайтда бутун мамлакат бўйлаб шунга ўхшаш ишлар тергов қилинмоқда.


ИнтерФУТБОЛ :: «Пахтакор» хорижий инвесторга сотилдими?\n«Пахтакор» хорижий инвесторга сотилдими?\n«Пахтакор» футбол клуби моддий-техник базасини янада такомиллаштириш, унинг спорт машғулот ўқув комплексини тартибга солиш ҳамда тегишли объектларни халқаро стандартларга мувофиқлаштириш, шунингдек, юқори маҳоратли футболчиларни тайёрлашни таъминлаш, Ўзбекистон довруғини халқаро мусобақаларда муносиб намойиш этиш мақсадида Ўзбекистон Республикаси Президентининг 2017 йил 21 августдаги «Пахтакор» футбол клубининг моддий-техник базасини янада такомиллаштириш чора-тадбирлари тўғрисида»ги ПҚ-3127-сон Қарори қабул қилинди.\nУшбу ҳужжат «Пахтакор» клубини ҳар томонлама ривожлантириш, замонавий инфратузилмага эга жамоа даражасига олиб чиқишда муҳим дастуриламал бўлмоқда.\nМазкур Қарорга мувофиқ, Тошкент шаҳар ҳокимлиги, Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси, Ўзбекистон Республикаси Давлат жисмоний тарбия ва спорт қўмитаси, Ўзбекистон Республикаси Молия вазирлиги, Ўзбекистон Футбол Федерацияси ва инвестор сифатида «SFI Management Group» МЧЖнинг қуйидаги таклифлари маъқулланди:\n«PAXTAKOR» спорт машғулот ўқув маркази» МЧЖ ва «PAXTAKOR TENNIS АСЕ» МЧЖларни қўшиб юборган ҳолда «PAXTAKOR» футбол клуби» МЧЖ номи билан қайта ташкил этиш;\n«PAXTAKOR» футбол клуби» МЧЖ устав жамғармасининг 80 фоизини инвестиция мажбуриятлари бажарилиш шарти билан «нол» харид қийматида сотиш;\n«PAXTAKOR» футбол клуби» МЧЖ устав жамғармасининг қолган 20 фоизини инвестор томонидан инвестиция мажбуриятлари бажарилгандан сўнг Тошкент шаҳар ҳокимиятида сақлаш.\nҚарорда, хусусан, SFI Management Group клуб бино ва иншоотларини қуриш, реконструкция қилиш, жорий таъмирлаш ҳамда уларни халқаро меъёрларга мос ҳолатга келтириш, юқори малакали футболчилар тайёрлашни таъминлаш учун беш йил давомида 200 млрд. сўмдан кам бўлмаган маблағни йўналтириши лозимлиги кўрсатилган.\nКлубдаги янгиланиш ва бунёдкорлик ишлари жараёнида «Қибрай» спорт базаси, «Чилонзор» спорт мажмуаси ҳамда футбол академияси тўлиқ реконструкция қилинади.\nКлуб раҳбарияти бирмунча вақт илгари келгусидаги режалари ҳақида маълум қилганди. Хусусан, икки йил ичида эски «Пахтакор» стадиони ўрнида янги ва замонавий усти ёпиқ арена қурилиши режалаштирилган.\n2017 йили ташкил этилган «SFI Management» МЧЖ ХК Ўзбекистон Республикаси ҳудудида қонун ҳужжатларида белгиланган талабларга биноан, юридик шахс сифатида рўйхатдан ўтган. Компания турли йирик инвестицион лойиҳаларда иштирок этмоқда ҳамда мамлакатимиз тараққиёти ва унинг иқтисодиёти равнақи йўлида ўз ҳиссасини қўшмоқда.\nSFI Management Group компанияси кимга қарашли эканлиги ҳозирча аниқ эмас. Интернетдаги маълумотларга қараганда, компания хорижий корхона шаклидаги МЧЖ бўлиб, 2017 йил январда ташкил этилган ва консалтинг хизматлари кўрсатиш, инвестицион лойиҳаларни бошқариш билан шуғулланади.\nИнвестор фақат ўзига юклатилган мажбуриятларни тўлиқ бажаргандан кейин устав жамғармасидаги ўз улушини тасарруф этиш ҳуқуқига эга бўлади. Унгача инвесторнинг сотиб олган улушига бўлган ҳуқуқи «тасарруф этиш ҳуқуқисиз» қайди билан мулк ҳуқуқига сертификат билан тасдиқланади. Мазкур сертификат «нол» харид қиймати бўйича улушнинг 80 фоизини олди-сотдиси бўйича шартнома тузилгандан бошлаб 5 кун ичида берилади. Инвестор ёки инвесторнинг муассиси томонидан МЧЖ манфаатлари йўлида олди-сотди шартномаси тузилгунга қадар ҳар қандай усулда киритладиган пул маблағлари инвестиция мажбуриятлари бажарилганини англатади.\n2023 йил 1 январга қадар «PAXTAKOR» футбол клуби» МЧЖ инвестиция мажбуриятлари амалга оширилиши доирасида барча турдаги солиқлар ва давлат мақсади жамғармаларига (Молия вазирлиги ҳузуридаги бюджетдан ташқари Пенсия жамғармаси бундан истисно) мажбурий тўловлардан, МЧЖнинг чет эллик мутахассисларига тўланадиган меҳнат ҳақи кўринишидаги даромадлар қисмида ягона ижтимоий тўловдан озод қилинади.\n18 августда Самарқандда «Динамо»га қарши ўтказилган олий лига баҳси «шерлар» учун чемпионатлар тарихидаги 2000-ўйинга айланди. Собиқ иттифоқ биринчиликларида «халқ жамоаси» 1242та баҳсда қанашган бўлса, мустақил Ўзбекистон чемпионатида 758 беллашув ўтказилди. Ушбу ўйинларда «Пахтакор» 954 ғалаба, 472 дуранг ва 574 мағлубият қайд этган. Рақиблар дарвозаси 3286 марта ишғол қилинган, 2252 тўп ўтказиб юборилган.\nБу клуб сафида энг кўп майдонга тушган футболчи Геннадий Денисов бўлиб, у 371 ўйинда «Пахтакор» шарафини ҳимоя қилган. Биродар Абдураимов 358 ва Сергей Бондаренко 329 учрашувда майдонга тушганлар. Тўпурарлар борасида Геннадий Красницкий (142), Игорь Шквирин (136) ва Биродар Абдураимов (131)тадан гол билан кучли учликни ташкил қилишган.


Официант ёрдамчисидан сениор дастурчигача: MasterCard'да ишлаётган ўзбек йигити билан суҳбат\nСаидбек «Осмондаги болалар» лойиҳасига берган интервьюсида официант ёрдамчилигидан сениор дастурчиликкача бўлган йўли, АҚШда дастурчилар қанча даромад кўриши, соҳасининг мураккабликлари ҳақида гапириб берди.\n«АҚШда ҳам дарахтда пул ўсмайди»\n— Ҳозирда MasterCard компаниясида сениор дастурчи сифатида ишламоқдаман. Менга Ҳиндистондан жамоа берилган. Ўз жамоам билан компания B2B платформасининг бир неча тилдаги версиясини ишлаб чиқиш устида ишламоқдамиз.\n2012 йилда дадам грин-кард ютганлари учун АҚШга кетганмиз. Ўшанда 18 ёшда эдим. Бу мамлакатга келиб кўрганим шу бўлдики, дарахтда пул ўсмас экан.\nЯнги муҳит мен учун катта ўзгариш бўлган. Официант ёрдамчиси бўлиб ресторанга ишга кирганман. Ҳатто официант ҳам эмас, унинг ёрдамчиси. Ёрдамчининг вазифаси идиш-товоқларни йиғиштириш бўлган. Ўша йили АҚШда Сэнди тўфони бўлган ва мен ишлаётган ресторанни ҳам сув босган.\nКейинчалик дорихонага ишчи бўлиб ишга кирдим. Мижозларнинг уйига буюртмани етказиб бериш, юк ташиш кабилар вазифамга кирарди. Ўша пайтда New York Сity College of Technology'га ўқишга ҳам кирдим. 2 семестрни иш билан параллел олиб бордим. 3-семестр бошлангач, Uber'га ҳайдовчиликка ўтсанг, яхши пул ишлайсан дейишди. Ўқишим бўлгани учун дарс қиламан десам пул камайиб кетар, кўп пул топаман десам ўқишим тушиб кетарди. Иккисини ҳам яхши эплолмай, яна икки ярим йил юраманми деб ўйлаганман.\nШу пайтда Виржинияда яшайдиган акам бу штатга кўчиб келишни, бу ерда IT'ни тез ўрганиб, ишга кириб кетиш мумкинлигини таклиф қилганлар. Виржинияга кўчиб кетдим. Кечқурун пицца етказиб бериш хизматига ишга кирдим. Бешдан кечки ўн икки-биргача пицца ташиганман. Эрталаб тўққиз-ўндан бешгача фақат дарсда бўлганман.\n«Бозорда «савалангач», камчиликларимни билганман»\n— Бу пайтда дастурлаш ҳозиргидек жуда оммалашиб кетмаганди. Ўрганишим жуда қийин бўлган. Чунки керак-керакмас нарсаларни ҳам ўрганаверганман. YouTube'да видеоларни кўриб борганман. Бошида жуда кўп интервьюлардан йиқилганман. Ҳали яна тайёрланишим керак экан, деб ортга қайтмоқчи бўлиб турганимда бир компания ишга олган.\nАҚШда ҳам дастурчиликни ўрганиш осон эмас. Талаб жуда катта, янги нарсалар чиқаётгани учун кўп талаб қўйилади. Лекин бу иложсиз дегани эмас, ҳаммаси ўрганиш мумкин бўлган нарсалар.\nЎрганиш жараёнида ўзимни қоронғи жойда кетаётгандек ҳис қилганман. The New Boston деган YouTube каналда 10–15та дарсни кўриб, бўлди, дастурлаш тилини ўргандим деб ўйлаганман. Лекин бу ҳали юздан бири экан.\nНимани билишим кераклигини ҳеч ким айтмаган. Бозорга чиққанимдан кейин, интервьюга борганимда мени ўртага олиб савол билан «савалашгандан» кейин камчиликларимни билганман, нималарни ўрганишим кераклигини тушунганман.\nҲар бир интервьюга борганимда хато қилган нуқталаримни ёзиб олардим ва навбатдаги суҳбатга шуларни билиб ўрганиб борардим. 11-интервьюга борганимда ҳамма билганларимни сўрашган ва муваффақиятли ўтганман.\n«Улар фақат дастур ёзадиган эмас, ўзи билан бирга қаҳва ича оладиган одам излашади»\n— Битта компанияда узоқ ишламайман. Шартнома асосида 6 ой – 1 йил ишлайман. Чунки янги компания бу янги жамоа, янги технология, бу янги тажриба демакдир.\nТажрибамдан айтишим мумкинки, ишга киришда сизни интервью қиладиган одам 50 фоиз техник билимларингизга, 50 фоиз муомалангизга қарайди. Фақатгина техник кучингизни эмас, аввалги тажрибангиздан қанақа хулосалар чиқарганингизни ҳам инобатга олишади.\nИнсонийликка ҳам катта эътибор берилади. Улар ишга олаётганда фақат дастур ёзиб ўтирадиган одам эмас, бирга қаҳва ичиб, гаплашиб ўтира оладиган одамни ҳам олаётганини яхши тушунади.\nҲозирда менинг олий маълумотли деган дипломим йўқ. АҚШда кўпчилик олий таълимга эга бўлиш шарт эмас, деб айтади. Университетда ўргатиладиган нарсалар интернетда ҳам бепулга бор. Массачусетс технологиялар институти, Стенфорд каби нуфузли олийгоҳларнинг дарслари ҳам бор. Лекин барибир катта устозларим ўқиш кераклигини айтишади. Каттароқ лавозимга ишга ўтишда бакалавр ва магистратура керак бўлади, ўқиб қўйгин дейишади.\nУмуман олиб айтганда, АҚШда сениор дастурчи бўлиш учун диплом сўралмайди. Тажрибангиз ва техник билимингизга қаралади.\nАҚШда дастурчилар қанча даромад топади?\n— Дастурлашни бошлаган одам 2–3 ҳафтада ўзини шу соҳада кўра олиш-олмаслигини сезади. Майда код ёзиб ўтириш, хатоларни излашга ҳамманинг ҳам сабри етмайди. Ўзини шу соҳага ураётганларнинг жуда кўпчилиги ҳозир пулига қизиқишяпти.\n3 ойлик курс битирсанг, шунча даромадли касб эгаси бўласан деган чақириқлар ҳам бўляпти. Лекин одамлар фақат пулига қизиқиб боряпти. 1–3 ой зўрға битиради, аммо чуқур ўрганмаган.\nДастурлаш жуда катта сабр талаб қилади. Майда-чуйда нарсаларга бош қотириб ўтириш, битта нарсага ҳафталаб тикилиб ўтириш ҳолатлари, асаб бузилишлари бўлади. Дастурчи шунга мослашиши керак.\nАҚШда сениор дастурчилар йилига ўртача 120 мингдан 150 минг долларгача олади. Силикон водийсидагиларники бундан ҳам кўпроқ, лекин у ерда нархлар ҳам шунга яраша қиммат. Бу даромад фақатгина АҚШда. Ўзбекистонда буни ваъда қилиб бўлмайди.\nДастурчиликка кириб келаётганлар қачон пул топишни бошлайман деб роса кўп сўрашади. Уларга айтмоқчи бўлганим – ризқ Аллоҳдан. Биз фақат ҳаракат қиламиз. Асосийси йўлга тушиш керак.\nМасалан, ҳозирги компаниямда ишлашим жуда бемалол. Икки ҳафта учун олдиндан режа қилинади. Ишни икки кунда тугатиб қўяман. Силикон водийсида ҳам дастурчилар кунига 10–20 қатор код теришади. Бунга 10 дақиқа вақт кетади. Аммо бунақа бўлиши учун йўлга кириб олиб, озгина тажриба тўплаб олиш керак. Кейин бемалол ўтириш мумкин.\nМуҳими, сўрашдан уялмаслик керак. Ҳар куни савол билан безовта қилган шогирдларим яхши ишларга киришган.\nЎзим ҳам аввал катта лойиҳани кўриб, бўшайман, ишлай олмайман деб ўйлаганман. Биринчи ишимга бориш-келишда мотивацион аудиолар эшитардим. Ҳар куни аниқ бўшайман, деб ўйлардим. Лекин келиб, ўз устимда ишлардим. Бунинг учун ҳам анча машаққат керак. Сениорликка етгунча аввал жуниор бўлганман.\n«Дастурлашни болаликдан ўргатиш керак»\n— Америка бозорига Ҳиндистон консалтинг компаниялари кириб олган. Буюртмаларини фақат ҳиндларга қилдиради, бегонага бермайди. Чунки компанияларнинг раҳбарлари – ҳинд. Америкада исталган IT-компанияга борсангиз, камида ярми ҳинд бўлади. Сабаби ҳиндларга кичкиналигидан математика, дастурлаш ўргатилади.\nБизда ҳам дастурлаш кўпроқ ёш болаларга ўргатилиши керак. Фақатгина президент, хусусий мактабларда эмас, энг оддий мактабларда ҳам дастурлаш ўқитилиши керак. Мактабда ўрганмаса, онлайн ўргансин. Ёшлигидан қизиқтириш керак.\nАҚШда бола кичиклигидан дастурлашни ўрганаман деса ҳамма имконият бор. Ўқитиш жамоат мактабларида ҳам йўлга қўйиляпти. Бошида ўйин билан ўргатилади. Лего, роботлар ясайди. Ҳам ўйнайди, ҳам дастурлашни ўрганади.\n«Битта ўйин келтирадиган даромад бутун бошли давлат бюджетидан кўп бўлиши мумкин»\n— Ўзимнинг 18 ёшдаги ҳолатимни кўрганимда, «фақат ва фақат ўрганиш керак», деган бўлардим. Чунки шароит ва имконият бор. Бу пайтда рўзғор ташвиши йўқ. Фақат ўтириб ўқиш керак. Агар ҳаракатни бундан ҳам вақтлироқ бошлаганимда, балки ҳозиргидан ҳам яхшироқ бўларди.\nМақсадни катта қўйиш керак. Баъзида битта видеоўйиннинг даромади бутун бошли бир давлат бюджетидан ортиб кетиб қолади. Мисол учун, беларус ва украинлар аутсорсингга ишлайди. Беларус бюджети – четдаги лойиҳалардан келадиган пуллар. Бизда эса пахта терилади, олтин сотилади. Ундан кўра, битта IT маҳсулоти чиқарилса, ўша пул келади.\nРоссияга кетишади, лекин у ерда катта ойлик олишмайди. Нари борса 500 доллар ойлик. Агар дастурчи бўлса, бундан кўпини ўзимизда ҳам топса бўлади. Одам ўзи берилиб ўқийдиган бўлса, Россияга бориш шарт эмас.\nҚизиғи, кадрлар иш топа олмаяпман дейишади, иш берувчилар эса кадр йўқ дейишади. Ҳақиқатан ҳам энг зўр кадрмисан, деса, ҳеч ким жавоб бера олмайди.\n«Нима қилсам «ваув» деб мени ишга оласиз?» деб сўрашади. Лойиҳаларингни кўрсат, ўзинг қилган ишларни кўрсат, курслардаги сертификатингни кўрсат. Пешонасидан ўпиб ишга оламан.\nТоп университетларнинг дарслари текинга турибди. Фақатгина ўз устида ишлаш керак, ҳайрон қолдира олиш керак. Ўқув марказларини битирганлар қанча. Лекин улар орасида бошқаларга қараганда ортиқча ҳаракат қилганларгина натижага эришади.


Олимпиада муддати ўзгариши мураккаб жараён\n14 Апр 2020 1786\nМаълумки, «Токио-2020» ўйинлари 2021 йил 23 июлдан 8 августгача бўлиб ўтади.\nШу тариқа Олимпия ўйинлари тарихда биринчи марта бошқа муддатга кўчирилди.\nХОҚнинг Мувофиқлаштирувчи комиссияси ҳозирги пайтда «Токио-2020» Олимпия ўйинлари келгуси йилга кўчирилиши билан боғлиқ турли масалаларни кўриб чиқмоқда.\nХОҚнинг 2020 йилги Олимпия ўйинларини кўчириш тўғрисидаги қарори Япония ҳукумати билан ҳамкорликда, мамлакат Бош вазири Синдзо Абэнинг шахсий иштирокида биргаликда қабул қилинди.\nБу коронавирус тарқалишининг олдини олишга кўмаклашиш, энг аввало, Олимпия ўйинларида иштирок этаётган одамларнинг, хусусан спортчиларнинг соғлиғини сақлаш тўғрисида ғамхўрлик қилиш мақсадини кўзлаб қилинди.\nХОҚнинг айрим асосий шериклари билан битимларининг муддати 2020 йилда тугаши муносабати билан Ташкилот келишувларни сақлаб қолиш ва бу Олимпия ўйинлари кўчирилиши билан боғлиқ бўлмаслиги юзасидан қарор қабул қилди.\nОлимпия ўйинларини кўчиришни муҳокама қилишда олимпиячи спортчиларнинг фикрлари муҳим роль ўйнади. ХОҚ Президенти Томас Бах атлетларнинг 200 нафаридан кўпроғи билан маслаҳатлашувларда иштирок этди.\nХалқаро олимпия қўмитаси томонидан Олимпия машъаласини Японияда сақлаб қолиш ва «Токио-2020» номини ўзгартирмасликка қарор қилинди.\nТомас Бахнинг айтишича, мусобақларни бутунлай бекор қилинмаслигини таъкидлар экан, буни 11000 спортчи ва 206 миллий олимпия қўмитаси, ХОҚ Қочоқлар олимпия командаси, шунингдек ташкилотчилар, ишқибозлар ва олимпия ҳаракати барча вакилларининг умидларини сўндириши билан изоҳлади.\n«Токио-2020»Ташкилий қўмитасига олимпия мусобақаларига сотилган чипталар масаласини ҳал қилиш керак бўлади. Япония томони, шунингдек Олимпия ўйинларида Олимпия қишлоғи бўлиши учун ҳамма чораларни кўради, чунки ўша ер Олимпиада юраги бўлади.\nҲужжатда ХОҚнинг 185 та миллий олимпия қўмитасининг 1 600 та спортчиси ва ХОҚнинг Қочоқлар олимпия терма жамоасини қўллаб-қувватлаш давом эттирилиши алоҳида таъкидланади.\nТокиодаги Олимпия ўйинларининг кўчирилиши бўлажак мусобақага мезбонлик қиладиган мамлакатни танлаш учун масъул комиссия ишига таъсир кўрсатмайди. Бундан кейин ҳам мусобақалар барча иштирокчилар учун хавфсиз бўлган шароитларда ўтказилади, деб хабар беради Миллий олимпия қўмитаси матбуот хизмати.


Бу ҳодиса 21 июн куни Ўзбекистоннинг Сўх экслави орқали ўтадиган йўллар Қирғизистон томонидан ёпиб қўйилишига сабаб бўлди.\nБишкекдаги Ўзбекистон элчихонаси олдида 24 июн куни ўтказилган пикет иштирокчилари ўтган ҳафта ўзбек-қирғиз чегарасида 37 ёшли Бақит Тағаевнинг отиб ўлдирилишига норозилик билдиришди. Қирғизистонликларнинг Ўзбекистонга муносабати рамзи ўлароқ қора соябон кўтариб чиққан ҳуқуқ ҳимоячилари беш боланинг отасини отиб ўлдирган ўзбек чегарачисини жавобгарликка тортишни талаб қилишди.\n24 июн куни қирғизистонлик бир неча ҳуқуқ фаоли 20 июнга ўтар кечаси Боткен ва Фарғона ўртасидаги чегарада ўзбекистонлик чегарачи қирғизистонлик 37 ёшли Бақит Тағаевни отиб ўлдирганига норозилик билдирди.\nЎзбекистоннинг Қирғизистондаги элчихонаси олдида пикет\nПикет иштирокчиларидан бири "7 апрел" ҳаракати етакчиси Ўндуруш Тўқтўнасиров ўзбек чегарачиси қўлидан ҳалок бўлган Қирғизистон фуқароси учун Ўзбекистон товон пули тўлашини талаб қилди.\n- Ўзбекистон чегарачилари тарафидан отиб ўлдирилган бегуноҳ Бақит Тағаев учун Ўзбекистон товон пули тўлаб берсин. Ҳеч қандай судни баҳона қилиб ўтирмасдан, тўлаб қўйсин. Ундан кейин суд қандай бораётгани ҳақида кунма-кун бизга хабар бериб турсин, - деди ҳуқуқ фаоли.\nЎтган ҳафтадаги воқеа боис қирғизистонликларнинг Ўзбекистонга нисбатан муносабати рамзи ўлароқ, қора соябонларни кўтариб чиққан пикетчилар "босқинчи", "террорчи", деб хитоб қилишди. Норозилар Ўзбекистон элчиси Комил Рашидовнинг чиқишини ҳам талаб қилишди, лекин дипломат пикетчилар олдига чиқмади.\n20 июнга ўтар кечаси Фарғона вилоятининг Фарғона тумани ва Боткеннинг Қадамжой тумани ўртасидаги ҳодисада Ўзбекистон чегарачиси 37 ёшли Бақит Тағаевни отиб ўлдирган. Ҳалок бўлган қирғизистонлик беш фарзанднинг отаси бўлган.\nҚадамжой туман ҳокими Акрам Мадумаровнинг Озодликнинг қирғиз хизматига билдиришича, Ўзбекистон чегарачиси Қирғизистон ҳудудига 500 метр ичкарига кириб, Тағаевни отиб ўлдирган.\nМадумаровнинг сўзларига кўра, ўзбек чегарачиси Бақит Тағаевни қочиб яширинган уйнинг ҳовлисида, хонадон эгасининг болаларининг кўз ўнгида бошидан отиб ўлдирган.\n20 июн куни Қирғизистон Ташқи ишлар вазири Эрлан Абдилдаев Ўзбекистоннинг Бишкекдаги элчиси Комил Рашидовни чақиртириб, унга норозилик нотаси топширди.\nҚадамжой туман Ички ишлар бўлими терговчиси Оллаёр Имомназар ўғлига кўра, ушбу воқеа бўйича ўзбек чегарачиларига қарши жиноят иши қўзғатилган.\nЛекин 21 июн куни Ўзбекистон Миллий хавфсизлик хизматининг Давлат чегарасини қўриқлаш қўмитаси бу иддаоларни инкор қилди. Ўзбекистон томони берган версияга кўра, 19 июн куни кеч соат 11лар атрофида Қирғизистон томондан учта автомобил Ўзбекистон чегарасини бузиб, Гулпиён қишлоғи ҳудудига ўтган.\n"Қоидабузарлар чегара нарядининг тўхташ ҳақидаги талабига бўйсунмасдан Ўзбекистон ичкарисига қараб ҳаракатланишда давом этишган. Чегара наряди уларни тўхтатиш мақсадида осмонга огоҳлантирувчи ўқ узган. Огоҳлантирувга қарамасдан, қоидабузарлар ҳаракатланишда давом этган ва чегарачилардан яширинишга ҳаракат қилган. Шу пайтда давлат чегарасини бузувчиларни қўлга олиш мақсадида чегарачилар автомобилларга қарата ўт очишга мажбур бўлган”, дейилади расмий баёнотда.\nЎзбекистон Миллий хавфсизлик хизмати Давлат чегарасини қўриқлаш қўмитаси берган қўшимча маълумотига кўра, иккита машина Қирғизистонга ўтгач, қўшни мамлакат томондан 30 нафар шахс келиб, ўзбек чегарачиларини тошбўрон қилган.\n"Фурсатдан фойдаланиб, ҳужум қилганлар жароҳатланган ўзбекистонлик чегарачини Қирғизистон ҳудудига олиб қочишга ҳаракат қилишган. Ўзбекистонлик чегарачиларга ёрдам кучи келгани боис қонунбузарлар Ўзбекистон ҳарбийсини гаровга олишга улгурмаган", дея маълум қилди Ўзбекистон чегара хизмати.\nБуни тасдиқлаган Боткен вилоят ҳокимлиги расмийларига кўра, хавфсизликни таъминлаш мақсадида ўзбек-қирғиз чегарасидаги “Чечме” ва "Қадамжой” чегара пунктлари ёпилган. Аммо бугунги кунда бу чегара пунктлари очилгани ва одатдагидек тартибда ишлаётгани айтилмоқда.\nБугун уч соат давомида Ўзбекистоннинг Бишкекдаги элчихонаси олдида пикет уюштирган фаоллар уларнинг олдиларига элчи Комил Рашидов чиқмаганини айтишди ва ўз талаблари бажарилмагунигача элчихона олдида пикет ўтказишда давом этишларини билдиришди. Бишкеклик фаоллар эртага ҳам Ўзбекистон дипломатик ваколатхонаси олдида пикет ўтказмоқчилар.


Комил Алламжонов ва Саида Мирзиёева ўзбекистонлик блогерларни байрам билан табриклади » Ўзбекистон янгиликлари – Zamin.uz\n15 июнь 2019, 14:46\nАхборот ва оммавий коммуникациялар агентлиги 14 июнь —Халқаро блогерлар куни фаол журналистлар ва блогерларни таклиф қилди. Бу ҳақда агентлик раҳбари Комил Алламжонов маълум қилган.\nАлламжоновга кўра, бу санани байрам қилиш ғояси 2004 йилда туғилган. Ўшанда дунёнинг 40 давлатидан 500 блогер бирлашиб, бутунжаҳон тармоқ блогерлари ўртасидаги дўстона алоқалар рамзи сифатида шу кунни белгилаш ва нишонлашга қарор қилган.\n«Бугундан бошлаб биз ҳам бу кунни нишонлаймиз. Шу муносабат билан бугун фаол журналистлар ва блогерларни чақирдик. Норасмий, галстуксиз, юзма-юз мулоқот давомида соҳа ривожига тўсқинлик қилаётган муаммолар юзасидан фикр ва таклифлар билдирилди.\nФуқаролар ва жамият муаммоларига бефарқ бўлмаган мамлакатимиздаги барча фаол блогерларни Халқаро блогерлар куни билан чин юракдан табриклайман!» — дея ёзув қолдирган Алламжонов Facebook’даги саҳифасида.\nМулоқотда агентлик директори ўринбосари Саида Мирзиёева ҳам иштирок этган.\nЯнгиликлар » Жамият » Комил Алламжонов ва Саида Мирзиёева ўзбекистонлик блогерларни байрам билан табриклади\n20:41 Комил Алламжонов блогернинг телефонини олиб қўйган солиқчиларни танқид қилди\n00:30 Комил Алламжоновнинг лавозимидан олиниши сабаби маълум қилинди\n09:55 Комил Алламжонов президент матбуот котиби лавозимидан озод қилинди\n17:37 Комил Алламжонов Ўзбекистон Президенти матбуот котиби — Президент Ижро аппарати бошлиғи ўринбосари этиб тайинланди


Самарқандда Зулфия номидаги давлат мукофоти совриндорлари сараланмоқда - zarnews.uz\nСамарқандда Зулфия номидаги Давлат мукофоти учун танловнинг вилоят босқичи бошланди. Унда вилоятнинг барча шаҳар ва туманларидан танловнинг қуйи босқичларида ғолибликни эгаллаган қизлар 7 йўналиш бўйича иштирок этмоқда.\nТанловнинг очилиш маросимида вилоят ҳокими ўринбосари, хотин-қизлар қўмитаси раиси Г.Алимова иштирок этиб, иштирокчиларни қутлади.\n- Жорий йилнинг октябрь-сентябрь ойларида бўлиб ўтган танловнинг шаҳар, туман босқичларида 1986 нафар қизлар иштирок этиб, уларнинг 131 нафари вилоят босқичига тавсия этилди, - дейди Г.Алимова. - Кейинги йилларда ҳар бир вилоятдан икки нафардан қизларнинг ушбу мукофотга сазовор бўлаётгани иқтидорли қизлар учун яхши имконият бўлди.\nҚизлар айни пайтда эришган ютуқларига тўхталиб, танлов комиссияси аъзоларининг мамлакатимиз ижтимоий-сиёсий ҳаётига оид саволларига жавоб бермоқда.


'У советлардан қолган тизимни ҳам ўлдирди' - BBC News O'zbek\n'У советлардан қолган тизимни ҳам ўлдирди'\nЎзбекистоннинг энди собиққа айланган Соғлиқни сақлаш вазири Адҳам Икрамов 21 февраль куни мамлакат Бош вазири Абдулла Арипов иштирокида вазирликда ўтган йиғилишда кескин танқидга учраган.\nВазирликнинг юқори мансабли ходимларидан бирининг маълум қилишича, асосан Адҳам Икрамов танқидига бағишланган тадбирда собиқ вазирнинг ўзи қатнашмаган.\nАдҳам Икрамов вазирликдан кетган бўлса-да, Бош вазир ўринбосари лавозимини сақлаб қолган, бироқ энди у раҳбарлик қиладиган комплекс тиббиёт учун масъул эмас.\n"Соҳанинг боши чириган"\nАбдулла Арипов ўз нутқида ҳудудлардаги қишлоқ врачлик пунктларининг ачинарли аҳволда экани, "уларнинг на дўхтири, на қоровулини жойида топиб бўлмаслиги"ни таъкидлаган. Бош вазирнинг айтишича, "соҳанинг боши чириган - ҳамма бало шу ерда".\nАриповга кўра, президент Мирзиёев Адҳам Икромовга нафақат вазирлик рутбаси, балки Бош вазир ўринбосари мақомини ҳам берган, лекин "Икрамов ҳеч бўлмаса Совет давридан бери давом этиб келаётган тизимни ҳам ўлдирди".\n"Вазирлик раҳбарларига бирор нима десанг, топиб олган гапи шу: фалон рейтинг агентлигига кўра, бизнинг тизим дунёда 8-ўринда! Хўп, 8-ўринда экан, нега унда йилига 50 минг ўзбекистонлик уйини, машинасини сотиб, хорижга даволангани кетяпти, деган ҳақли савол туғилмайдими?", - деган Абдулла Арипов.\nАбдулла Арипов Соғлиқни сақлаш вазирининг вазифаси "10-15 та каттаконнинг хотини ёки қизига қараб, уларнинг аҳволи ҳақида эгаларига ахборот беришдан иборат эмас"лигини эслатган. "Бу ёқдаги 32 миллион аҳолига ким қарайди?", - деб савол қўйган Бош вазир.\nШу ўринда Бош вазир соғлиқни сақлаш тизимининг аксарият раҳбарлари, мамлакатдаги марказий шифо масканларининг кўплаб бошлиқлари ўз саломатлигини тиклаш учун Германияга боришини ҳам киноя билан тилга олган.\n"Демак, бундан шундай хулоса қилиш мумкинки, ҳатто ўзимизнинг энг катта шифокорларимиз, шу марказларнинг раҳбарлари ҳам республика ихтисослашган марказларига ишонмайди", - деган жаноб Арипов.\nЯнги Соғлиқни сақлаш вазири Алишер Шадмановнинг ишига баҳо бериш учун бирор муддат белгиланмагани айтилмоқда.\nАбдулла Арипов уни таништираркан, Алишер Шадманов вазирликнинг собиқ раҳбари Икрамовдан фарқли ўлароқ "ҳақиқий врач" эканини қайд этган.\n"Бу киши тиббиёт соҳасини Икрамовга ўхшаб бир клиниканинг компьютер томограф хонасига ўтириб олиб ўрганмаган. Ҳақиқий даволовчи врач", - деган Абдулла Арипов.\nБош вазир "яна қатор ўзгаришлар бўлиши"ни билдирган. "Халқнинг қонини ичиб ётган зулукларни таги билан улоқтириб ташлаймиз", - Бош вазир шундай ваъда берган.\nЎзбекистон Президенти Шавкат Мирзиёев вилоят тиббиёт муассасалари раҳбарларини тайинлаш ва лавозимидан озод этиш ҳуқуқини вазирликдан олиб, вилоят ҳокимларига берган.\nТиббиёт ходимлари билан 7 февраль куни бўлган президентнинг иккинчи видеоселектор учрашувида Шавкат Мирзиёв шахсан ўзи Андижон давлат тиббиёт институти ректорини вилоят соғлиқни сақлаш бошқармасига раҳбар этиб тайинлаш кераклиги ҳақида кўрсатма берган.\n"7 февралга қадар ҳеч вақт касал бўлмаган ректор 7 февралдан бошлаб бирдан касал бўлиб қолган. Лекин бизда ҳамма маълумот бор - ўша ректор ўзини бемор сифатида рўйхатдан ўтказиб, ректорлик ўрнини сақлаб қолиш учун эшикма-эшик юрган", - деди Бош вазир.\nВазиятни ҳал қилиш ва президент топшириғини бажариш учун Андижон вилояти ҳокими Адҳам Икрамовга мурожаат қилган, бироқ собиқ вазир энди бу масала фақат вилоят раҳбарларининг муаммоси эканини тушунтирган.\nБир кун ўтиб Самарқанд вилояти ҳокими ҳудуд Бош шифокорини ишдан бўшаш ҳақидаги аризасини олганида, Адҳам Икромов "нега уни ишдан олдингиз?", деб ҳокимга телефон қилган.\nАбдулла Арипов бу ҳолатларнинг барини "президент топшириғини ҳам бажармаслик даражасига етган тартибсизлик", деб атаган.\nВазирликдаги манбаларнинг таъкидлашича, Икрамовнинг вазирликдан кетишига ҳам энг асосан шу ҳодиса сабаб бўлган. Андижонлик ректорга қандай чора кўрилгани номаълум.\nЙиғилишда республика Дерматология тиббиёт маркази ва Қон қуйиш илмий-текшириш институтининг директорлари ишдан олингани, Терапия ва тиббий реабилитация илмий-текшириш институти директори ҳамда Врачлар малакасини ошириш институтининг ректори ўз аризаси билан нафақага чиқарилгани айтилган.\nАйни вақтда, Абдулла Арипов Соғлиқни сақлаш вазирининг биринчи ўринбосари Абдуҳаким Ҳожибоев Республика тез тиббий ёрдам илмий маркази Бош директорлигидан озод қилинганлигини билдираркан, бир вақтнинг ўзида бир неча жойда ишлаш "тиббиёт тизими раҳбарларига теккан касаллик" эканини қаттиқ танқид қилган.\nШу масалада фикр билдираётганида ҳам Абдулла Арипов ўз ўринбосари Икрамовни яна тилга олишдан тийила олмаган.\n"Икрамов ким ўзи: соғлиқни сақлаш вазирими, Бош вазир ўринбосарими ёки кафедра мудири? Шунча жойда ишлайди, лекин ҳаммаси чала. Энди ҳеч бир Бош вазир ўринбосари, ҳеч бир вазир, ҳеч бир вазир ўринбосари бирор жойда дарс бериши мумкин эмас - ё дарс берсин, ё раҳбарлигини қилсин", - деди Арипов.\nМажлисда Ўзбекистон Бош вазири Соғлиқни сақлаш вазирининг бир қатор муовинлари, мамлакатдаги йирик марказий даволаш муассасаларининг раҳбарларига "олти ойда соҳани тартибга келтириш" бўйича топшириқ берган\nТопшириқ бажарилмаса, улар ҳам ишдан олиниши билдирилган.\nТиббиёт - асосий танқид нишони\nШавкат Мирзиёев президент этиб сайланганидан сўнг тиббиёт Ўзбекистонда энг кўп танқид остига олинаётган соҳалардан бири бўлиб турибди.\nМирзиёев ҳали муваққат президентлик вақтидаёқ, 2016 йилнинг 13 декабрида Анвар Алимов ўрнига Адҳам Икрамовни Соғлиқни сақлаш вазири этиб тайинлаган эди. Икрамов икки ярим ой вазирлик қилди.\nШифохоналардаги порахўрлик, сифатсиз тиббий хизмат, қишлоқ жойларда кадрларнинг етишмаслиги, минглаб одамлар даволаниш учун хорижга чиқишга мажбур бўлаётгани президент даражасида қораланди.\nПрезидент ҳозиргача икки марта - 5 январь ва 7 февраль кунлари тиббиёт ходимлари билан катта учрашувлар ўтказди. Март ойида яна бир шундай учрашув ўтказилиши кутилмоқда.\nҲозирча бошқа ҳеч бир соҳа вакиллари билан президент бу қадар кўп учрашувлар ўтказгани йўқ.